text:
Ibirori byo kwizihiza Umunsi Mpuzamahanga wa Mwarimu ku rwego rw’Intara y’Amajyaruguru, byabereye mu Murenge wa Nemba, mu Karere ka Gakenke, aho abarimu b’indashyikirwa bahawe ibihembo bitandukanye.
Umunsi Mpuzamahanga wa Mwarimu washyizweho n’Ishami ry’Umuryango w’Abibumbye ryita ku burezi, ubumenyi n’umuco (UNESCO) ku bwumvikane n’Umuryango Mpuzamahanga w’Umurimo (ILO) mu 1966; mu Rwanda wizihijwe ku nshuro ya 17 ukaba waratangiye kwizihizwa mu 2002.
Mu bihembo byagenewe abarimu b’indashyikirwa harimo moto yahawe uwo ku rwego rw’Intara wo mu Karere ka Rulindo na Gakenke iyahawe uwakoranye neza na Koperative Umwalimu Sacco, mudasobwa zahawe uwo ku rwego rw’Akarere n’ibindi byahawe abo ku rwego rw’imirenge.
Hakizimana Callixte wo mu Karere ka Rulindo wahembwe nk’indashyikirwa ku rwego rw’Intara y’Amajyaruguru, yavuze ko bishimiye ibihembo bahawe kandi ko byabateye imbaraga zo kurushaho kunoza umurimo wabo.
Yakomeje avuga koturashima ibihembo twahawe, turizeza Leta n’abanyarwanda ko ibi bihembo bizatuma umwuga w’uburezi tuwugumamo tukawukora neza kandi tubikunze.
Hakizimana yakomeje ashimira Leta ihora ishaka uko yateza imbere abarimu binyuze muri gahunda zitandukanye nka Girinka, inguzanyo zitangwa na Koperative Umwalimu SACCO n’amahugurwa abafasha kunoza akazi.Ati: “Aheza u Rwanda rugana nitwe tugomba kuhagiramo uruhare dutanga ubumenyi bufite ireme.”
Uwambayingabire Claudine, wari uhagarariye Koperative Umwalimu Sacco muri uyu muhango, yavuze ko kwizihiza umunsi wa Mwarimu ari uburyo bwo kumuha agaciro kuko uruhare rwe ari ingezi mu burezi no mu gutuma igihugu gikomeza kwihesha agaciro mu ruhando mpuzamahanga.
Umuyobozi w’Akarere ka Gakenke, Nzamwita Deogratias, yashimye uruhare rw’abarimu mu gutanga uburezi bufite ireme abasaba kurangwa n’imyitwarire iboneye aho bakorera, aho batuye .
Umuyobozi w’Akarere ka Gakenke yabasabye gukomeza kurangwa n’imyitwarire myiza; gufasha abarimu kurera abana babo kuko rimwe na rimwe umwana amara kugera ku ishuri umubyeyi akamuharira mwarimu naho abanyeshuri abakangurira kubaha abarimu babo kugira ngo bashobore kubaha ubumenyi buzabafasha kwigirira akamaro.
Abarimu b’indashyikirwa bagiye batoranywa hashingiwe ku buryo bitabira akazi, uburyo banoza imyigishirize, kuba bakurikirana gahunda za Leta aho atuye, kuba ari intangarugero mu myifatire, barahanze udushya tukazana impinduka muri sosiyete, batsindisha, bakoresha umwarimu ikoranabuhanga kandi ari intyoza mu rurimi rw’Icyongereza.
Umuyobozi ushinzwe igenamigambi muri Minisiteri y’Uburezi, Baguma Rose, yavuze ko Leta y’u Rwanda ibinyujije muri Minisiteri y’Uburezi izakomeza gukora ibishoboka mu kuzamura imibereho n’iterambere rya mwarimu no kumufasha kubaka ubushobozi bujyanye n’inshingano ze z’uburezi.
Insanganyamatsiko y’Umunsi Mpuzamahanga wa Mwarimu mu 2018 ku rwego rw’isi igira iti “Uburenganzira ku burezi ni uburenganzira ku mwarimu w’umwuga” naho ku rwego rw’Igihugu igira iti: “Mwarimu wize kwigisha kandi ubishoboye ni umusingi w’ireme ry’uburezi.”


c: text/html

text:
Mgr Bigirumwami yavutse ku wa 22 Ukuboza 1904 i Zaza (ubu ni mu Karere ka Ngoma). Iyo aba akiriho kuri uyu wa Gatanu yari kwizihiza isabukuru y’imyaka 113. Yari mwene Rukamba Joseph, umwe mu Bakirisitu ba mbere bakiriye ubutumwa bazaniwe n’Abamisiyoneri bera mu yari Misiyoni ya Zaza.
Ku myaka 10 gusa, Bigirumwami yajyanwe kwiga muri Seminari Nto yitiriwe Mutagatifu Léon i Kabgayi, akomereza mu Iseminari Nkuru, ahabwa ubupadiri ku itariki ya 26 Gicurasi 1929.
Yayoboye Paruwasi ya Kabgayi mu 1930 ; iya Murunda muri 1930 ; iya Sainte Famille (Kigali) muri 1931 ; iy’i Rulindo muri 1932 naho mu 1933 ahabwa kuyobora iya Muramba.
Kuwa 14 Gashyantare 1952 yatorewe kuyobora Vikariyati nshya ya Nyundo yari imaze gushyirwaho na Papa Piyo wa XII. Yahawe ubwepiskopi kuwa 1 Kamena 1952 i Kabgayi na Musenyeri Laurent Deprimoz wayoboraga Vikariyati ya Kabgayi bityo aba Umwepiskopi wa mbere w’umwirabura mu bihugu by’Afurika byategekwaga n’Ababiligi, ni ukuvuga Congo Kinshasa, u Burundi n’u Rwanda.
Usibye kubaka ibigo by’abihayimana n’amavuriro, Mgr Bigirumwami yaranzwe cyane no kubaka amashuri, kuko yumvaga icya mbere gikomeye kugira ngo abaturage batere imbere ari ukwiga. Yakwije amashuri henshi mu gihugu, kuva ku Nyundo ku kicaro cya diyosezi kugera mu maparuwasi yari ayoboye.
Ariko icyo yibukirwaho cyane ni uko ari we washinze bwa mbere amashuri y’abakobwa, kugira ngo nabo bazatere imbere mu buhanga, aho guhera mu mirimo yo mu rugo. Yatangiriye ku ishuri ry’i Muramba, n’ayandi agenda yubakwa.
Musenyeri Perraudin uzwi cyane mu mateka y’u Rwanda nk’umuntu wagize uruhare muri politiki zayoboye igihugu mu myaka ya za 50 na 60. Yahawe Ubwepiskopi tariki 19 Ukuboza 1955, yimikwa na Bigirumwami.
Mu Ukuboza 1954, Bigirumwami yashinze akanyamakuru k’abana kitwa HOBE kugira ngo bamenyere gusoma, babone n’inkuru basoma mu Kinyarwanda. Yanditse inyandiko nyinshi zibandaga ku muco n’imyemerere ya Kinyarwanda.
Aha twavuga imigani miremire yanditse mu 1972, Imana y’abantu, Abantu b’Imana, Imana mu bantu ; Abantu mu Mana yo 1979 n’Imihango, imiziro n’imiziririzo mu Rwanda yo mu 1984.
Bigirumwami yatabarutse ku wa 3 Nyakanga 1986 mu bitaro bya Ruhengeri ashyingurwa muri Katederale ya Nyundo.

robotstxt: allowed

filter: keep


text:
UBUREZI
Minisitiri w’intebe yasabye ibihumbi 8252 birangije kaminuza kuzana impinduka nziza mu baturage
Minisitiri w’intebe Anastase Murekezi yasabye abanyeshuri barangije kaminuza y’u Rwanda gukoresha ubumenyi bafite bakihangira imirimo ariko kandi bakanazana impinduka nziza mu baturage.
Ibi Minisitiri w’intebe yabigarutseho ubwo yashyikirizaga impamyabumenyi aba banyeshuri barangije muri kaminuza y’u Rwanda uyu mwaka.
Abanyeshuri bagera kuri 8252 barangije muri mashami yose y’iyi kaminuza nibo bahawe impamyabumenyi na Minisitiri w’intebe. Mu ijambo yabagejejeho yabasabye kuzazana impinduka nziza mu baturage bifashishije ubumenyi bahawe mu ishuri.
Ati :”Mwifashishije ubumenyi mufite, mugomba kuzana impinduka nziza mu mibereho y’abaturage, binyuze mu byo mwize cyangwa ibyo muzaba mukora. Kugira ngo mubashe kugera ku ntego mu buzima bwanyu buri imbere, murasabwa kureba kure, guhanga udushya no kwihangira imirimo aho kuba abajya gushakisha akazi.”
Murekezi yabwiye aba banyeshuri barangije kaminuza ko guverinoma y’u Rwanda nayo izakomeza gushakisha icyabateza imbere kandi ko itazabatererana.
Abanyeshuri barangije ni 8252


text:
Huye: Gusuzugura inama Njyanama bitumye Komite Nyobozi yirukanwa
Inama njyanama y’Akarere ka Huye mu gitondo cyo kuri uyu wa Kane tariki ya 31 Gicurasi 2018, yateranye inenga imikorere ya Komite nyobozi y’Akarere, iyitakariza icyizere, inafata icyemezo cyo kuyihagarika ku kazi.
Uwari Umuyobozi w’Akarere ka Huye Kayiranga Muzuka Eugene yirukananywe na Mutwarasibo Cyprien wari Umuyobozi bw’Akarere wungirije ushinzwe ubukungu na Niwemugeni Christine wari ushinzwe imibereho myiza y’abaturage.
Ngabitsinze Jean Chrisostome Uyobora Inama Njyanama ya Huye yatangaje ko abo bayobozi bagiye bagirwa inama kenshi kugira ngo banoze imikorere bakananirana, bikaba bibaye ngombwa ko hafatwa umwanzuro wo kubirukana.
Yagize ati" Inama twabagiriye zo kunoza imikorere no gushyira mu bikorwa imyanzuro ya njyanama ntibabikoze uko bisabwa. Ibindi ni ibigaragara muri raporo y’Umugenzuzi w’imari ya Leta birimo imishinga idindira, iyangirika n’amasezerano acungwa nabi."
yakomeje agira ati" Bose twabahaye umwanya wo kwisobanura kuri ibyo,inama njyanama ntiyanyurwa n’ibisobanuro batanze, bituma dufata umwanzuro nka Njyanama wo kubakuraho icyizere".
Abo bayobozi birukanywe ku mirimo na Njyanama bakurikira abo mu Karere ka Ruhango, Nyabihu, Rusizi, Gicumbi, Bugesera na Nyagatare.
Nyaruguru na yo ntiyatanzwe mu kwirukana abayobozi batuzuza inshingano
Umuyobozi w’Akarere ka Nyaruguru wungirije ushinzwe ubukungu Bisizi Antoine na we yirukanywe n’inama njyanama y’Akarere.
Impamvu yatumye uwo muyobozi yirukanwe ntitandukanye cyane n’iyo abayobozi ba Huye bazize nk’uko Mungwakuzwe Yves, Perezida w’inama Njyanama ya Nyaruguru yabitangaje.
yagize ati" Nyuma y’isuzuma ry’imishinga y’iterambere muri ako Karere byagaragaye ko imyinshi yadindiye kubera uwo muyobozi, tumusabye ibisobanuro dusanga nta murongo afitera wo kubikemura dufata umwanzuro wo kumwirukana."
Inkuru bijyanye
- Icyo Kaboneka avuga ku kwegura kw’abayobozi kwiswe ’Tour du Rwanda’ (PODCAST)
- Huye: Uwamariya Veneranda yagizwe Meya w’agateganyo
- Minisitiri Kaboneka yahakanye iby’uko Abameya bashyirwaho kuri ‘TEKINIKI’
- Gicumbi: Umunyamakuru agizwe Meya w’agateganyo
- Gicumbi: Meya w’agateganyo na we yeguye atamazeho icyumweru
- Nyagatare: Komite nyobozi y’akarere na yo ireguye
- Komite nyobozi ya Bugesera yose yeguye
- Gicumbi: Umuyobozi w’Akarere n’abamwungirije begujwe
- Ruhango: Akarere kabonye abayobozi bashya
- Rwakazina Marie Chantal atorewe kuyobora Umujyi wa Kigali
- Nyabihu: Umuyobozi w’ikigo cy’ishuri atorewe kuyobora akarere
- Umuyobozi w’Akarere ka Rusizi na we yeguye
- Nyabihu: Meya n’uwari umwungirije beguye
Ibitekerezo ( 18 )
Imana ni nziza
NJYANAMA MWAGIZE NEZA CYANE ARIKO N’ABANTU MUZUKA YTERETSEMO BAKURIKIRANYWE RWOSE MUSENYE AKAZU:ES RUSATIRA MBYAYINGABO ATHANASE MWENE WABO,ES KINAZI UMUSAZA UDASHOBOYE RWAMUCYO PROSPER NGO KUKO BAKORANYE I KADUHA(MU BYUKURI KUBONA URIYA MUSAZA MU NSHINGANO ADASHOBOYE SI UKUMUHOHOTERA NO KWICA IGIHUGU??),ES NGOMA KABALISA ARSENE UHAGARARIYE INYUNGU ZA MUZUKA MU MUGI NK;AHO YAHEREJE,DM,DR FINANCE,JEANNE(NJYANAMA),MUHIRE PROTOGENE NAWE NI UKO YACOMETSEMO YITWAJE KO ARI ABO MURI FAMILLE YE.UBU SE KOKO BAGARUKA FABRICE AZONGERA GUKANGATA .NDABASABYE NGO MUCUKUMBURE UKURI KUJYE U KARUBANDA.
DIRECTEUR WA SANTE RUHUKAAAAAAAAAAAAA,KARI KAKUBAYEHO PE
MUTWARASIBO SE KO KAKUBAYEHO N’’AMAPARCELLA Y’’UMUCELI WARI WARIGWIJEHO,IBISHANGA UBINYAGA UBYEREKEZA KURI GALILEO WAGUHAYE 700.000FRW
UBU SE KOKO AMAGAMBO NTASHIZE IVUGA???GUSA MUZUKA WARI UZI KUBESHYA PE,TECHINIKE WARI AKAGA RWOSE PE.
YOOHH NIWEMUGENI UZIZE BAGENZI BAWE NYINE ARIKO IGENDERE WAGARAGAJE UBUPFURA NO KUDAKKUNDA UTW’ABANDI,WANDITSE IZINA RYIZA.
umuyobozi uzayobora akarere ka huye azite kumikino kuko abana bakina umupira wamaguru bo mu murenge wa ruhashya baratugurishiriza imikino kandi twatsinze.hakagenda abatanze amafaranga.
Hazakorwe ubushakashatsi bwimbitse kuri ziriya nzego z’ubuyobozi z’ibanze, inshingano zayo n’imikorere yazo ndetse n’imbogamizi zishobora gutuma abazirimo badashobora kuzuza inshingano zabo. Ikindi n’uko ba mayor badakora bonyine.hagombye no kurebwa imiterere n’imikorere ya team technique bakorana. Indwara igomba gusuzumanwa ubushishozi. Bibaye ngombwa imiterere, inshingano ya ruriya rwego igasubirwamo.
Bayobozi Musigaye,mwisubireho kabisa kuko aho dushaka kujya mutarikumwe natwe ntitwahagera,,,,,, Cyangwa muzoherezwe aho abandi boherejwe kureba World cup.
Aha ubwo babaye babahaye ho ka pause ngo bajye kwirebera World cup kabsa nubwo nyine baba bananiranye abandi bashaka kureba uwa 2019 nabo bazange gutunganya inshingano zabo,,,, Bayobozi mwisubireho kabisa kuko Dufiite intego yo kwiteza imbere
abayobozi basigaye bikosore bakorere neza abaturage bareberera
aho gukomeza kwegura babe intwari.
Jye ndamushima yakoze byinshi byiza. Ariko ndagaya ko abanyahuye ubwo bamwirukanye aribwo muboneyeho kuvuga. Burya uwakoze cyane ntabura ibyo ateshuka ho bitewe nibyo abona mukazi. Mukuze umuco wo gukosorana kugirango turusheho gukora neza. Izi comments muzishyireho bakiri kukazi kugirango barusheho gukora neza. Ari wowe uvuga icyenewabo wari guko nkibye byanze bikunze.
Muzuka nagende amahoro yarakoze ! ariko rwose hari ibikwiye gukosorwa, guteza imbere urubyiruko numurimo ukomeye ukwiye gushyirwamo ingufu, umuturage wo hasi akabona amafaranga bijyano ni imishinga ibyara inyungu,icyenewabo gicike kwisoko ryumurimo kandi rwose borohereze abantu kubaka ntanyoroshyo.
Ndizera ko mugiha agaciro.
Ahubwo se umukozi nkaMuzuka muzamukurahe yewe ubuze icyo agaya inka aravuga ngo dore kiriya gicebe cyayo amaze gutunganya Akarere Ka Huye burinsi kaza mu uture dutatu twambere none muramwirukanye ntakundi nyi iyo igihe kigeze ntawe ukirenga ariko navuga ko arenganye kuko ntiza muturere 3 twmbere ngo ube ukora nabi.
uyu mugabo na team bari baragerageje gukora neza nubwo nta byera ngo de,gusa basize icyarabu ari amatongo mugihe kirenga imyaka hafi 10 ngo barashaka za etage,kdi iza misago na semuhungu zarabuze abazikoreramo!!IKIMBABAJE NUKO BASIZE BADATASHYE IMIHANDA YA KABURIMBO YA NGOMA,KARUBANDA NA CYARWA


text:
Rev Kayumba Fraterne avuga ko Bibiliya yerekana abantu babaye abakire, ariko ngo nta na rimwe yerekana ko barangije bakennye. Avuga ko umuntu ufite ubutunzi ntanyurwe nabwo kandi abufite ari we mukene mubi. Rev Kayumba avuga ko ingero ari nyinshi zerekana ko abakire bazajya mu ijuru na cyane ko ari bo bafasha abakene bakaramuka. Rev Kayumba avuga ko abakene biyenza ndetse ngo ni abambuzi mu gihe abakire avuga ko ari 'abatagatifu' kuko batuma abakene baramuka.
Iby'uko nta mukene uzajya mu ijuru byatangajwe bwa mbere mu Rwanda na Apotre Rwandamura
Apotre Charles Rwandamura uyobora itorero United Christian Church (UCC) mu Rwanda, avuga ko abakene batazajya mu ijuru kuko ari bo bambuzi, abajura, bahemuka bashaka amaronko ndetse ngo no mu nsengero ntibanatanga amaturo nk’uko bikwiye. Ibi yabitangaje mu mwaka wa 2014 ubwo yari ayoboye igiterane cy''Abicomokoraga' ku idini. Nyuma y'aho yongeye kuvugwa cyane ku nkuru y'urukuta yubatse i Kigali akarwubakisha ubutaka n'amazi yakuye muri Israel.
Urwo rukuta avuga ko abantu bose barusengeraho basubizwa ibyifuzo byabo byose bagakira ubugumba, ubumuga n'indwara zose zananiye abaganga. Iby'uko nta mukene uzajya mu ijuru byatangajwe na Apotre Rwandamura, byamaganiwe kure na benshi mu bakristo ba hano mu Rwanda bavuga ko yarengereye cyane agatoneka abakene ndetse ibyo yavuze ko ngo akaba ntaho yakwerekana biri muri Bibiliya. N'ubwo yabuze benshi bamushyigikira, kuri ubu habonetse uri gushimangira ibyo yatangaje.
Apotre Rwandamura ni we watangaje bwa mbere ko nta mukene uzajya mu ijuru
Rev Kayumba nawe ati 'Nta mukene uzajya mu ijuru'
Mu kiganiro na Inyarwanda.com, Rev Kayumba yaduhamirije ko nta mukene uzakandagira mu ijuru. Icyakora yanavuze ko abakire batanyuzwe n'ubukire bafite nabo batazajya mu ijuru. Yagize ati; "Yampayinka! Nkubeshye se? Nta mukene uzajya mu ijuru. None se ubona Bible itatwereka, Ibraham, David, Joseph, bose bari abakire kandi bafite imitungo myinshi. David we yaragiraga intama avamo aba umukire na Yakobo yarwanye na Malayika ashaka umugisha arwana no kuba umukene kandi yaratunze aba umukire ku buryo Imana yamuhaye imigisha, kandi Bible hari aho ivuga gukora rero iyo umuntu adakora cyangwa ategereje ko hari umuntu uzamutamika nacyo ni icyaha. Gusa hari igihe umuntu agira ubutunzi ntanyurwe kandi abufite burya ni we mukene mubi."
Rev Kayumba yibaza impamvu nta muntu n'umwe ujya wufuza kuba umukene
Ku bijyanye n'icyanditswe kiri muri Bibiliya (Luka 18;25) aho Yesu yavuze ko kugira ngo umutunzi/umukire ajye mu Bwami bw'Imana bigoye cyane ndetse ngo icyakoroha ni uko ingamiya yaca mu izuru ry'urushinge, bishatse kuvuga ko abakene bafite amahirwe menshi yo kujya mu ijuru kurusha abakire, gusa Rev Kayumba si ko abibona. Ahera hano akibaza impamvu nta muntu n'umwe ujya wifuza kuba umukene. Anavuga ko Bibiliya igaragaza ingero nyinshi z'abantu bari abakene, nyuma bakaza kuba abakire cyane kandi bikabegereza amarembo y'ijuru. Yagize ati:
None se wowe urumva wifuza kuba umukene ? Kuki uticara se ngo wange gukora? Bivuga ngo rero Imana ikunda abantu bakora bagakira. Bible itwereka ko abantu ivuga babaye abakire. Nta na rimwe itwereka ko barangije bakennye kandi babanje guca mu buzima bugoye ariko bavamo abakire n'ubu baracyavugwa muri Bible ko batunze ibintu kandi nzi ko n'ijuru barisatiriye. Bariya baciye mu buzima bugoye bavuyemo bakize kandi gukira umuntu aba yavuye kure agakora, rero umukire iyo akize aha abandi, kandi Imana ikamuha imigisha. N'ijuru rero kuribona biroroshye. Njyewe ni ko mbyumva.
Rev Kayumba yasobanuye umukene avuga uwo ari we ati: "Erega icyo nshaka kuvuga ni uko umukene ufite agahinda uhora yicuza ngo Imana yamuremeye iki ayitotombera Imana ngo kuki abandi yabahaye ubukire we ntimuhe, urumva ko afite ikibazo gikomeye kandi noneho hari n'umutindi utagira n'Ikintu urumva rero ndashaka kugusobanurira ko Imana idakunda ko abantu bakena. Ntitwabona abagabo bavugwa muri Bible ko bakize kandi igenda ibaha imigisha kandi baranafashaga. Ubukire ntibugombera ibintu byinshi cyane oya icya mbere ni ukunyurwa na byinshi Imana yaguhaye."
Rev Kayumba avuga ko nta mukene uzajya mu ijuru
Rev Kayumba yunzemo ati: "None se nkubeshya brother ingero ni nyinshi cyane zikwereka ko abakire bazajya mu ijuru kuko ni bo ahubwo bafasha abakene bakaramuka. Ubwo uzi umukire waguhaye akazi ukava mu bukene! Ubukene ni bubi cyane yewe ni yo waba uri umugabo ufite umudamu ukennye aragenda kuko nta ejo hazaza abona aba atinya gukena kandi ntawe ubikunda."
Rev Kayumba uvuga ko nta mukene uzajya mu ijuru twamubajije niba azarijyamo!
Nyuma yo gushimangira ko nta mukene uzajya mu ijuru, umunyamakuru wa Inyarwanda.com yagize amatsiko yo kumenya niba Rev Kayumba afite icyizere cyo kuzajya mu ijuru. Rev Kayumba yavuze ko nta mpamvu n'imwe yamubuza kujya mu ijuru. Yavuze ko ari umukire mu buryo bw'Umwuka ndetse n'uburyo bw'umubiri ndetse ngo anyurwa cyane n'ibyo Imana yamuhaye.
Why not? (Ni iki cyambuza kujya mu ijuru) None se nkubeshye! Wowe urateganya kujya kwasatani se? Aho hantu habi? Ndi Umukire mu buryo bw'Umwuka n'Umubiri kandi nyurwa n'ibyo Imana impaye cyangwa yampaye. Nasomye muri Bible Ibyahishuwe ko mu ijuru ari heza hatatse ibintu byose, umunezero, utazashira urumva rero ko ari ahantu heza! Ubwose urumva aho hantu heza ntakwifuza kujyayo? Ari nkawe urumva wakwanga kujya ahantu uzahora wishimye kandi waremerewe ubugingo buhoro. Gusa si njyewe utanga ijuru cyangwa ubugingo, ni Imana ariko Bible itubwira ko hari n'urubanza. Rero sinzi urwo rubanza twese tuzisangamo niba nzarutsinda cyangwa ntazarutsinda kuko ngo twese tuzarwisangamo waba ukomeye n'uworoheje.
Rev Kayumba Fraterne uri gushimangira ko nta mukene uzajya mu ijuru ni muntu ki?
Rev Kayumba Fraterne ni umupasiteri w'umunyarwanda. Ayobora umuryango Jehovan Tsdikenu Ministries ukora ivugabutumwa hakoreshejwe interineti. Nyuma y'ibyo ni umuhanzi mu muziki wa Gospel mu njyana ya Hiphop. Mu muziki, Rev Kayumba amaze gukora indirimbo zinyuranye aho twavugamo; Imbuto, Umukunzi wanjye yakoranye na Diana Kamugisha na Jack B, Love, Holy people, Mureke ibiyobyabwenge yakoranye na Jack B na P Fla, Africa, Ntimugire ubwoba, Worship God in Hiphop n'izindi.
Rev Kayumba amaze gushyirwa inshuro ebyiri ku rutonde rw'abahatanira ibihembo muri Groove Awards Rwanda mu cyiciro cy'indirimbo nziza ya Hiphop (Best Hiphop song of the year). Rev Kayumba yamamaye cyane ubwo Inyarwanda.com yatangazaga inkuru ye ivuga uko yabwirije Miss Rwanda Bahati Grace akamwatuza. Uyu mupasiteri yongeye kuvugwa cyane mu ntangiriro z'uyu mwaka mu gihe cy'irushanwa rya Miss Rwanda 2018 aho yatangaje umukobwa yahaga amahirwe yo kwegikana ikamba.
Uwo mukobwa witwa Ishimwe Noriella wari ushyigikiwe cyane na Rev Kayumba yaje kuboneka muri batanu ba mbere, icyakora ntiyagira ikamba atwara. Rev Kayumba aherutse no gutangaza ko yifuza guhura na Zari (Zarinah Hassan) bakagirana ikiganiro, akamushimira ubutwari bwe no kwihangana ndetse akamubwiriza ubutumwa bwiza. Rev Kayumba ukiri ingaragu avuga ko Zari ari umugore mwiza w'uburanga buhebuje.
Rev Kayumba yifuza guhura na Zari akamubwira ko ari mwiza akanamubwiriza


text:
Hasigaye amasaha make Korari Besalel ikerekeza muri Uganda kuvuga ubutumwa
Kuri ubu harabura amasaha make ngo Korari Besalel yo mu itorero rya Pantekoti ry’u Rwanda (ADEPR), mu ruremo rw’Umujyi wa Kigali, Akarere ka Kicukiro, Paruwasi ya Nyanza ku mudugudu wa Murambi yerekeze muri Uganda mu giterane cy’ivugabutumwa yatumiwemo n’ishami rya ADEPR rikorera muri icyo gihugu.
Uru rugendo Korari Besalel igiye gukorera muri Uganda rumaze igihe kitari gito ruteguwe nk’uko byavuzwe n’ubuyobozi bwayo. Perezida wa Korari Besalel yavuze ko imyiteguro yarwo igeze kure kandi ko biteguye imirimo ikomeye Imana yemeye ko bajyayo izabakoresha. Yakomeje avuga ibi biri muri gahunda yabo yagutse y’ivugabutumwa Imana ibahamagarira gukora kandi uko bazakomeza no kujya n’ahandi uko Imana izajya igenda ibashoboza. Ati ‘’Urugendo nk’uru ruragora ariko nanone nicyo Imana iduhamagarira gukora nk’abavugabutumwa bwiza.’’
Korari igiye gutaramana n’abakristo ba ADEPR hamwe n’abandi muri Uganda
Korari Besalel izahaguruka mu mujyi wa Kigali ku mugoroba wo kuri uyu wa kane tariki 23 Gashyantare 2017 mu giterane cyateguwe itorero rya ADEPR-Ishami ryayi rikorera Uganda, kikazabera Kampala, mu karere ka Buikwe, Nakibizi-ahitwa Rugazi, iki giterane kikazasozwa ku gicamunsi cyo ku cyumweru tariki 26/02/2017 bagahita bagaruka i Kigali nk’uko byateguwe.
Korari Besalel ihimbaza Imana mu biterane bitandukanye
Korari Besalel igiye mu gihugu cya Uganda muri gahunda y’itorero rya ADEPR yo kwagurira ibikorwa byayo by’ivugabutumwa hirya no hino ku isi, ikaba igiyeyo nyuma y’izindi zitandukanye zakoreyeyo ingendo z’ivugabutumwa mu mwaka ushize w’2016.
@Agakiza.org


text:
Igihe ibikoresho by’ubwiza bimara
Ibikoresho bikoreshwa mu gukora maquillage bigira igihe bigomba gukoreshwa hanyuma bigasimbuzwa ibindi hatitawe ku kureba ko byashize. Twatoranyije bimwe mu bikunze gukoreshwa bikaba bigira igihe bigomba kumara bikoreshwa iyo byamaze gufungurwa n’ubwo itariki yanditse inyuma y’igihe bizapfira yaba itaragera.
1.Rouge à lèvres cyangwa Lipstick : igomba gukoreshwa hagati y’amezi 12 kugeza 18 guhera igihe ifunguriwe.
2. Mascara yo igomba gukoreshwa hagati y’amezi 3 na 4 ifunguwe.
3. Fond de teint ya poudre cyangwa se powder foundation : hagati y’amezi 12 na 18 ifunguwe.
4. Fond de teint y’amavuta cyangwa liquid foundation : hagati y’amezi 6 na 12.
5.Eyebrow Pencil cyangwa Tiro mu kinyarwanda : hagati y’amezi 18 na 24 guhera igihe ifunguriwe.
6. Vernis : Yemewe gukoreshwa mu gihe cy’imyaka 2 guhera igihe ifunguriwe.
Iyo utabihinduye bishobora kugutera allergie, cyangwa se ukabona utakibyisiga ngo use neza nka mbere ugitangira kubikoresha.


text:
Ese hazarimbuka roho? Imibiri gusa? cg byose?
Abantu bamwe bavuga ko umuntu agizwe n’ibice bitandukanye, nka Roho, umwuka, umubiri. ngo Kandi muri ibyo bice ikirwanya kamere y’Imana ari umubiri gusa, ngo ibindi bice byose byemeranya n’Imana, ngo kubw’iyo mpamvu rero, iyo bavuze ko muzarimbuka, baba bavuga umubiri wawe gusa, ntabwo baba bavuga umwuka wawe.
Reka duhere ku nkuru Yesu yabwiye abigishwa be ati :
Luka 16:19-31;
19“Hariho umutunzi wambaraga imyenda y’imihengeri n’iy’ibitare byiza, iminsi yose agahora adamaraye. 20Kandi hariho n’umukene witwaga Lazaro, wahoraga aryamye ku muryango w’uwo mukire, umubiri we wuzuyeho ibisebe. Imbwa na zo zarazaga zikamurigata mu bisebe, 21kandi yifuzaga guhazwa n’ubuvungukira buva ku meza y’umutunzi. 22“Bukeye umukene arapfa, abamarayika bamujyana mu gituza cya Aburahamu, n’umutunzi na we arapfa arahambwa. 23Ageze ikuzimu arababazwa cyane, yubuye amaso areba Aburahamu ari kure na Lazaro ari mu gituza cye. 24Arataka ati ‘Aburahamu sogokuru, mbabarira wohereze Lazaro, akoze isonga y’urutoki rwe mu tuzi antonyangirize ku rurimi, kuko mbabazwa n’uyu muriro.’ 25“Aburahamu aramubwira ati ‘Mwana wanjye, ibuka yuko wahawe ibyiza byawe ukiriho. Lazaro na we yahawe ibibi, none aguwe neza hano naho wowe urababazwa cyane. 26Kandi uretse n’ibyo, dore hariho umworera munini bikabije hagati yacu namwe, washyiriweho kugira ngo abashaka kuva hano kuza aho muri batabibasha, kandi n’abava aho batagera hano.’ 27Na we ati ‘Ndakwinginze sogokuru ngo nibura umwohereze kwa data, 28kuko mfite bene data batanu, ababurire ngo na bo batazaza aha hantu ho kubabarizwa cyane.’ 29“Aburahamu aramubwira ati ‘Bafite Mose n’abahanuzi, babumvire.’ 30Na we ati ‘Oya sogokuru Aburahamu, ahubwo nihagira uzuka akabasanga bazÄ«hana.’ 31Aramubwira ati ‘Nibatumvira Mose n’abahanuzi, ntibakwemera naho umuntu yazuka.’ ”
Mu byukuri iyo usomye iyi nkuru yesu yababwiye, urabona ari kubabwira ko imibiri ya Lazaro n’uyu mukire ariyo yajyanywe ikuzimu hanyuma imyuka yabo ikajyanwa mw’ijuru?, Hoya pe, Imibiri yabo bose yarahambwe nk’uko byanditse neza muri bibiliya, sinibaza ko igihe bayishyize mu mva yarahise ivamo ikigira ikuzimu. Ahubwo roho zabo ni zo zagiye; imwe ikuzimu indi mu gituza cya Aburahamu, kuko umuntu si umubiri, ahubwo ni umwuka wambaye umubiri.
Kandi muri uwo mwuka niho hari ibyiyumviro by’umuntu byose no kwimenya(awareness/Consciousness) bidakorekaho nk’uko wakora ku kaboko no ku zindi ngingo. Iyo urebye muri iyo nkuru ubona ko uwo mukungu yari ari mu muriro n’ibyiyumviro bye byose(yibukaga uwo ariwe, yari azi aho ari, yibukaga ko afite umuryango nawo atifuriza ko uza aho ari, yibukaga lazaro kandi yamubonye mu gituza cya aburahamu n’ibindi byinshi) ndetse yumvaga n’ububabare aterwa n’umuriro waho yari ari rwose. None niba ibyo byose yarabyumvaga, ese tuvuge ko umubiri ku giti cyawo ufite ibyiyumviro utari kumwe n’umwuka? ese iyo umuntu yateretswe mu mva aba agifite ibyiyumviro ku buryo yanavuga?, Hoya rwose, umubiri ntufite ibyiyumviro byawo ahubwo ukoreshwa n’umwuka w’umuntu.
Na none, Niba imibiri yose ijya ikuzimu kubera iki umubiri wa Lazaro wo batatubwira ko wari urimo urababazwa cyangwa ngo tuwumve wiganyira nk’uwo uw’umukire byari bimeze, niba mu byukuri imibiri yabo bombi yari iri ikuzimu?, cyangwa se ko uwo mukire yifuzaga agatonyanga k’amazi kavuye kwa lazaro iyo ajya kukizanira niba umwuka we wari uri mw’ijuru?. Ubwose niba umwuka wawe ufite ibyiyumviro byawo n’umubiri ukagira ibyiyumviro byawo, kimwe kikajugunywa ikuzimu ikindi kikajyanwa mw’ijuru, bivuze ko uzashya iteka ryose urimo urababazwa ubyumva, ndetse ukanajya mw’ijuru ukishima iteka ryose na none, byose icyarimwe! None byaba bimaze iki akaboko kawe k’iburyo ari kazima naho ak’ibumoso gafite uburibwe bukabije kandi byose ubyumva? si nkaho wowe ubwawe wese waba uri kubabazwa n’ubundi? iyo urugingo rwawe rumwe rufite ikibazo ubyumva, ntabwo ushobora kwishima n’iyo izindi ngingo zawe zisigaye zaba zimeze neza. Niba na lazaro umubiri we warajugunywe ikuzimu nk’uwuwo mukungu, nawe yagakwiye kuba ataka kuko nta tandukaniro ryaba ririmo, bose imibiri yabo iri kubabazwa ikuzimu kandi bari kumva ubwo bubabare nk’uko uwo mukungu yawumvaga… Kristo yaba yarakoze ubusa, kuko abajya mw’ijuru kubwe n’ubundi bababazwa iteka kandi aricyo yapfuye ngo abarinde.
Biragaragara neza ko atari imibiri yabo ivugwa muri iyi nkuru ahubwo ari roho zabo, Kandi iy’uwo mukire yajugunywe ikuzimu irababazwa, naho iya lazaro yishimira mu gituza cya Aburahamu!
Byongeye, iyo bavuze ko umuntu azajugunywa ikuzimu muri bibiliya hose ntabwo bavuga ko igice cye kimwe kizajugunywa hanyuma ikindi kikajyanwa mw’ijuru, Bavuga umuntu wese n’ubwuzuro bwe n’ibyiyumviro bye nta na kimwe kivuyeho… Soma nko muri Daniyeli 12:2Kandi benshi bo muri bo bazaba barasinziriye mu gitaka bazakanguka, bamwe bazakangukira ubugingo buhoraho, abandi bazakangukira gukorwa n’isoni no gusuzugurwa iteka ryose.
Ushobora kuvuga uti “Nonese umwuka urashya?”, Nanjye nakubaza nti “Ese satani n’abadayimoni be ni imyuka?”, Ubwo niba ari imyuka bakaba bazashya kubera iki indi myuka yo itashya?. Nta kinanira Imana, gushyiraho umuriro utwika imyuka ni akantu gato cyane kuri yo. Kandi uwo muriro uko uvugwa muri bibiliya wumva atari umuriro usanzwe tuzi, ahubwo urenze kuwo dusanzwe tuzi kure cyane, kuko bavuga ko ari Umuriro utazima, umuriro w’iteka, inyanja y’umuriro na Mazuku, n’ibindi bikanganye cyane kurushaho!


text:
RWAMREC (cyangwa ‘Rwanda Men’s Resource Centre’ mu magambo arambuye y’Icyongereza) ni umuryango w’Abagabo baharanira iterambere ry’uburinganire n’ubwuzuzanye hagati y’abagore n’abagabo binyuze mu guteza imbere imyumvire n’imyitwarire byiza bya kigabo (positive masculinities), mu kurwanya ihohoterwa rishingiye ku gitsina, no kurengera uburenganzira bwa muntu.
Hari impamvu eshatu nkuru zatumye uyu muryango utangizwa, kandi ni nazo nkingi y’ibyo dukora kuri ubu mu Rwanda. Izi ni zimwe gusa kandi nke mu zindi mpamvu nyinshi, ariko ni zo zi ingenzi:
Impamvu ya mbere, ni ihohoterwa rikabije ryerekanwe n’ubushakashatsi bunyuranye, cyane cyane imibare yashyizwe ahagaragara bwa mbere na polisi y’Igihugu muri 2006, yerekana ko Abagabo ari bo benshi mu abahohotera Abagore n’Abana mu Rwanda. Rero kwegera abagabo tukaganira na bo ku mpamvu zitera abagabo guhohotera abagore n’abana bityo hakaboneka umuti urambye wo guca burundu ako karengane ni byo byari mu bitekerezo cy’abagabo icyenda (9) bashinze RWAMREC. Ni ingira akamaro ko abagabo begera abandi bakabaganiriza ndetse bakabafasha gutekereza ku myitwarire ya bo ya kigabo itera guhohotera abandi kugira ngo babafashe guhinduka no gufatanya mu ngamba zo guteza imbere ubufatanye n’abagore mu kubaka ingo zitekanye kandi ziteye imbere.
Impamvu ya kabiri, ni uko ihame ry’uburinganire n’ubwuzuzanye mbere na mbere ni ishingiro ry’uburenganzira bwa muntu, kandi rikaba ibuye ry’ifatizo mu iterambere ryuzuye kandi rirambye. Mu Rwanda rero, akenshi ijambo “gender”, ryakundaga kumvikana ko ari gahunda z’Abagore gusa, abagabo bakumva ko bitabareba bityo bikabatera ipfunwe ko ari gahunda yo guha Abagore ububasha n’uburenganzira bwambuwe Abagabo. Iyi myumvire ituma bamwe mu bagabo batitabira izo gahunda cyangwa bakazirwanya kandi “gender equality” ari gahunda ireba kandi ifitiye Abagore n’abagabo akamaro ku rwego rureshya. RWAMREC rero yifuzaga ko iyi myumvire yakongerwa cyangwa igahindurwa kugira ngo Abagabo bagire imyumvire ihamye kandi ituma bumva bakanitabira gufatanya n’abagore mu guteza iri hame imbere kandi mu nyungu n’iterambere bya bose. ...


text:
Ku wa mbere tariki ya 28 Gicurasi 2018 ni itariki Ibemaso Eliane atazibagirwa kuko ari bwo yabonanye n’umuryango we nyuma y’imyaka 24 atazi niba bakibaho.
Yongeye kubonana n’umuryango we abikesha itangazo Komite Mpuzamahanga y’umuryango wa Croix-Rouge – CICR yanyujije kuri radio Rwanda nyuma y’uko asabye uyu muryango kumufasha gushakisha.
Ibemaso yatandukanye n’umuryango we mu gihe cya Jenoside yakorewe Abatutsi mu 1994 afite imyaka itatu gusa.
Icyo gihe ngo yahunganye na nyirakuru ubyara se bagera mu gihugu cy’abaturanyi cya Repubulika iharanira Demokarasi ya Congo.
Nyuma y’igihe gito uwo nyirakuru yaje kwitaba Imana, Ibemaso asigara wenyine arwana n’ubuzima mu mahanga.
Muri 2007 yatahutse mu Rwanda ariko ahura n’ikibazo cy’uko atari azi aho akomoka ndetse ntamenye n’uwamuha ayo makuru.
Yahisemo gusubira muri Congo ngo ashake ubushobozi hanyuma azaze ashakishe inkomoko ye.
Yaje kugaruka muri 2011 ndetse aza kumenya aho umuryango wa se ukomoka ariko ntiyamenya aho ababyeyi be bari cyangwa niba baba bakiriho.
Yahisemo gutuza ndetse yishakira umugabo, ubu ndetse bafitanye n’abana babiri, ngo kuko yumvaga yaracitse intege zo gushakisha ababyeyi be kuko hari hashize igike kirere yarababuze.
Mu masaha ya saa saba z’amanywa yo ku wa mbere tariki ya 28 Gicurasi 2018 nibwo yabonanye n’umuryango wo kwa nyina utuye mu murenge wa Kacyiru, akarere ka Gasabo mu mujyi wa Kigali.
Uyu muryango ugizwe na nyirakuru, ba nyirarume na ba nyinawabo, gusa yasanze nyina witwaga Uyambaje Placidia yaritabye Imana muri 2013. Naho Se we yitabye Imana mu mwaka wa 2000.
Nyuma yo kubabona, avuga ko agahinda k’urupfu rwa nyina katamubuza no kwishima kuko abandi bakiriho.
N’ibyishimo byinshi ati “Ubu ndumva mbaye umuntu mushya kuko mbonye umuryango wa Mama wanjye ukiriho, nkamenya n’amakuru ye n’ubwo yitabye Imana bwose, ariko byibura ndumva hari icyobo gisibanganye muri jye cy’amakuru naburaga. Ubundi nabagaho numva ntazi uwo ndiwe, numva hari ikintu mbura.”
Kudacika intege no guhora atekereza ababyeyi be ngo ni cyo cyatumye ahaguruka mu murenge wa Rwabicuma mu karere ka Nyanza aho atuye n’umugabo we, aza ku biro bya ‘CICR’ i Kigali gusaba ko bamufasha kumushakira umuryango.
Nk’uko isanzwe ibigenza, CICR yahise icisha itangazo kuri Radio Rwanda rimurangisha.
Ibemaso ati “Rwose nari narihebye, ntabwo nari nkibatekereza kuko numvaga barapfuye barashize. Gusa nanone nongeraga kwiremamo ikizere nkanga gucika intege nkibwira ko byibura hari uwaba akiriho, ni na cyo cyatumye nongera kubashakisha.”
Ibyishimo bidasanzwe ku muryango we
Nyirakuru we Mukasekuru Therese ntiyigeze abasha kwihangana kuko mu kumuhobera cyane yahise arira. Kuri mukecuru Mukasekuru ngo ni igitangaza.
Ati “Nari narihebye mvuga ko uyu mwana atakiriho kuko nta makuru y’aho yaba aherereye twigeze twumva. Maze kumva iryo tangazo nagize ibyishimo byinshi ariko ngira n’akababaro kuko asanze nyina atakiriho. Gusa n’ubwo umukobwa wanjye yapfuye ndishimye cyane kuko byibura nongeye kubona umwana we ahumeka.”
Nyirarume Kagina Bonaventure ari nawe wihutiye kutiye kujya ku biro bya CICR kubaza amakuru y’itangazo yari yumvise, ngo yamuherukaga ari akana gato cyane kakimera amenyo.
Akinjira mu nzu yihutiye kumuzanira ifoto ya yina Uyambaje Placidia ngo arebe uko yasaga kuko Ibemaso atari akibuka isura ye.
Umuryango wa Ibemaso ntiwigeze ushidikanya kumumenya kuko bose bahuriza ku kuba ngo asa na nyina cyane.
Ibemaso kandi yishimiye kumenya ko afite murumuna we ubu wiga mu gihugu cya Malaysia n’ubwo ngo atamuzi.
Ibemaso agira inama abantu baba bagishakisha imiryango cyangwa ababo nkawe kudacika intege, ndetse ngo byaba byiza begereye ababafasha barimo na ‘CICR’ ikorera mu Kiyovu ku muhanda ‘10 KN 41 Street’ hafi y’ahahoze.
UMUSEKE.RW


text:
Aya ni amafoto asekeje cyane twabakusanyirije dukoresheje urubuga rwa google na Whatsapp,bityo nawe ntubyihererane ngo useke wenyine,numara kuyareba uyasangize n’abandi.
Aba bo bari birukanywe mu nzu bahitamo kuryama hanze
Hano ni umunyapolitiki yahuye n’indaya mu kabari.
UMUNYA-POLITIKI:"Bite,mfite imyaka 32 ndi umunyapolitiki kandi ni ukuri"!!
INDAYA nayo iti :"Bite!mfite imyaka 29 ndigurisha kandi ndi isugi".
Hano bitewe n’agaciro ka telefone umukobwa yamusabaga yahisemo kwiraza inyanza..hh
UMUKOBWA :"Icyana wanguriye iPHONE 6"!!?
UMUHUNGU: "Icyana mfite ikibazo cy’amatwi ntabwo ndi kubasha kukumva neza".
Hano ho ni umukecuru,umusaza,umugore n’umugabo we,buri umwe yabonye undi atangira kugira ibyifuzo bitandukanye.
UMUKECURU abonye umugore :"Byibura iyo nza kuba nteye nkawe byonyine".
UMUGORE NAWE ABONYE UMUKECURU :“Byibura iyo mba nagiraga Zahabu ze".
UMUGABO NAWE IBYIFUZO BYE ABONYE UMUSAZA :" Byibura iyaba nagiraga amafaranga ye yonyine".
UMUSAZA NAWE ATI :"Byibura iyo umugore we aza kuba ari uwajye byonyine".
Iyi FOTO nayo irerekana uburyo umukobwa aba yifashe kuri telefone iyo ari kuvugana naba bantu,
1.Iyo ari kuvugana n’umukunzi we.
2.Kuvugana n’inshuti ye.
3.Iyo ari kuvugana na mama we.
4.Iyo ari kuvugana n’umuntu uri kumuhata ibibazo cyangwa yapinze


text:
Umuhanzi NKURUNZIZA Nathanael asanga amafaranga atakabaye intandaro yo kudakorera Imana
Nkurunziza Nathanael ni umuhanzi w’indirimbo z’ihimbaza Imana, ni umukristo ukorera umurimo w’Imana mu itorero Free Methosiste Church i Kibogora mu Karere ka Nyamasheke. Kuri uyu wa kabiri tariki ya 24 Mata twaganiriye atubwira intumbereyo mu ruhando rwa muzika by’umwihariko indirimbo z’ihimbaza Imana.
Nkurunziza Nathanael umaze gushyira hanze indirimno enye z’amajwi, mu kiganiro na agakiza.org yadutangarije impamvu yahisemo guhimba no kuririmba ndetse n’ubutumwa bukubiye mu ndirimbo ze.
Umuhanzi NKURUNZIZA Nathanael yavuze imvano yo gutangira kwiyumvamo impano y’ubuhanzi ndetse akabishyira mu bikorwa aho kuri ubu amaze gusohora indirimbo z’amajwi zigera kuri enye, yavuzeko atangira kwiyumvamo iyi mpano yabitewe n’uburwayi yahuye nabwo akiri muto ,ahigira Imana umuhigo ko nakira azaba mu buzima bwo gukora ivugabutumwa binyunze mu ndirimbo. Yongeyeho ko kuririmba ari ibintu yakundaga kuva kera akiri muto kandi mama we yamubereye icyitegererezo kuko nawe yaririmbaga muri chorale, kuko mama we yamuteraga imbaraga kugeza ubwo abaye umuririmbyi muri korali y’abana bato.
NKURUNZIZA Nathanael nk’umuhanzi ufite intumbero zo kugeza ku bantu ubutumwa bwiza bukiza ibyaha n’ibikomere by’imitima, abinyujije mu bihangano by’indirimbo zihimbaza Imana, abajijwe uko we abona abahanzi benshi batangira baririmba Gospel, hanyuma bakabivamo kubera nta mafaranga abonekamo, yavuze icyo we atenganya mu gihe yaba atabona amafaranga mu buhanzi bwe, yagize ati “ Muby’ukuri njyewe ntabwo intego yanjye ari ukuririmba ngo mbone amafaranga ahubwo intego yanjye ni ugukora ivugabutumwa nk’uko nabihize ko nzaba mu buzima bwo Guhimbaza , ndirimba indirimbo zamamaza ubutumwa bwiza, gusa amafaranga Imana niyo iyatanga iyampaye mu buryo buturutse ku iyi mpano yo kuririmba waba ari umugisha sinayanga kandi nabishimira Imana ariko atabonetse ntacyo byampungabanyaho namba kuko si cyo ngendereye.”
Iki ni ikiganiro kirambuye NKURUNZIZA Nathanael yagiranye na www.agakiza.org :
Ni ikihe kintu cyiza cyakubayeho mu gihe umaze uririmba?
Nathael :“Ikintu cyiza cyambere cyambayeho mu gihe maze ndirimba ni igihe nari ndyamye n’ijoro maze ndota nakoresheje concert muri stade Amahoro mbona abantu bose buzuye umwuka wera, akaba ari naho nakuye iriya ndirimbo ivuga ngo NARACUNGUWE, ubwo nahise mpakura Impano yo guhimba indirimbo binyuze mu buryo bw’inzozi. Kuva uwo munsi kugeza ubu uburyohe bwambere mbubona iyo ndimo ndirimba mpimbaza Imana”
Ese abahanzi usanga bavanga indirimbo zihimbaza Imana n’indirimbo bita iz’isi ubavugaho iki?
Nathael :“Muby’ukuri njyewe icyo navuga kuri aba bahanzi bavanga indirimbo zihimbaza Imana no kuririmba indirimbo twita iz’isi cyangwa se Secular Music nuko bagomba kuvanguka rwose bagahitamo kimwe kuko ni ibintu bidashobora kugira aho bihurira pe! Njye numva baririmba indirimbo zihimbaza Imana gusa cyangwa se bakagenda bakaririmba Secular Music ariko bakagira aho babarirwa batavangavanze.”
Ese indirimbo zihimbaza Imana, ubona ari iki zagakwiye kwibandaho kugirango zitange ubutumwa bwuzuye, bukiza imitima y’ababwumva?
Nathael: “Ubuhanzi bw’ indirimbo zihimbaza Imana mbona bwagakwiye kwibanda kuri Bibiliya, abantu bakaririmba basomye Ijambo ry’Imana bakabasha kwigisha binyuze mu butumwa bavuga.”
Ni nama ki wagira abahanzi baririmba indirimbo zihimbaza Imana?
Nathael: « Inama nagira abahanzi bagenzi banjye cyane cyane abaririmba indirimbo zihimbaza Imana, nuko bashishikarira gusoma Ijambo ry’Imana akaba ariryo ribayobora mu buhanzi bwabo kandi bakabikora batihimbaza ahubwo bakabikora kubw’icyubahiro cy’Imana »
Ni ubuhe butumwa bukubiye mu ndirimbo zawe uko ari eshatu?
Nathael “NARACUNGUWE”. Muby’ukuri ni indirimbo igaragazako amaraso ya Yesu yaduhinduye Abana b’ Imana . Ntabwo byari byemewe kuri buri wese kugera ahera ngo yivuganire n’ Imana ariko amaraso ya Yesu yarabirangije byose, ubu twigererayo natwe tukiganirira n’Imana, kandi ikomeza ivuga iti “Imana yacu yemeye gutanga Umwana wayo w’ikinege ntabwo yabura kumuduhana n’ibyo dukeneye byose .”
IGIHE” Ikaba ibwira abantu ko igihe cyo gutaha cyegereje kiri hafi gusohora kandi ikabwira abakunda Imana bayikoreye, bayiringiye ko nitugerayo tuzaririmba tugacuranga tukanezerwa ubuziraherezo. Byakarusho ko tuzabana n’abacu twabuze turi mu isi .Iyi ndirimbo irakangurira abantu bose bakunda Imana bagakora ibyo ishaka kugirango bazabashe gusohora mu ijuru amahoro.
“UMUGAMBI” iravuga ngo Umugambi w’Imana ni mwiza, abari mu rugamba nibakomere be kunyeganyezwa ibyo yavuganye nabo izabikora. Imana yacu irinda isezerano ryayo niyo hashira ibihe n’ibihe .
Ubuhanzi mu Rwanda bugenda butera intanbwe ishimishije, aho usanga nab’ abaririmba indirimbo zo guhimbaza no kuramya Imana nabo bagenda batanga umusanzu wabo kugirango barusheho kubaka imitima ya benshi binyunze mu butumwa batanga mu bihangano byabo.
Guhuza ubutumwa batanga mu ndirimbo ndetse nibyo bakora mu buzima bwabo bwa buri munsi ni kimwe mu byatuma barushaho kuba intangarugero kandi bagashimwa nk’abakozi b’Imana bagabura ibyayo.
Umva indirimbo z’amajwi NKURUNZIZA Nathanael amaze gusohora
Ismael@Agakiza.org


text:
Bamwe mubakorere muri iyi gare bavuga ko imaze igihe babwirwa ko izakorwa ariko ngo amaso yaheze mu kirere.
Habimana Eric ni umwe mu bashoferi twaganiriye, yagize ati “Ubuse koko wowe urebye iyi gare ukagereranya n’izindi wowe ubona tutarasigaye inyuma? Ikibazo cy’iyi gare rwose kiraduhangayikishije, iyo ari mugihe cy’izuba reba umukungugu uri aha, naho mu gihe cy’imvura ibyondo biba biraha wakumirwa, ntubona aho ukandagira.
[Ifoto] Gare ya Rwamagana ihora muri gahunda yo kubakwa ibikorwa bikabura
Undi ukorera muri iyi gare utashatse ko tumuvuga izina yagize ati “Iyi gare rwose tubona itazubakwa kuko nikenshi cyane batubwira ngo bagiye kuyubaka umwaka ugashira, n’undi ukurikiyeho bakaba ariko batubwira, reba nk’ubu mukwa 2 batubwiyeko mukwa 6 iba yatangiye kubakwa, ubuse turi mukwakangahe? Ubwo rero mbona nta cyizere rwose tuzaguma dukorere muri utu tuzu tw’amashitingi nyine ibyo tunabyibagirwe”.
Umuyobozi w’akarere ka Rwamagana Mbonyumuvunyi Rajab, avuga ko iyi gare itangira kubakwa vuba kuko imirimo yose yarangiye, yagize ati “Nibyo koko iriya gare ni keshi twateganyije kuyubaka bikanga ariko noneho ubu byose byararangiye turatangira muri uku kwezi kwa munani, impamvu itubatswe mu kwezi kwa gatandatu nk’uko twabibwiye abahakorera ni uko twasanze tugomba gutangirana n’ingengo y’imari y’umwaka kandi mukwa gatandatu twari turi gusoza undi turindira gutangirana n’uyu, ubu rero twamaze kwishyura abantu bose bimuwe ibikorwa bigiye gutangira mukwezi kuri imbere”.
[Ifoto] Mbonyumuvunyi Rajab, ubuyobozi w’akarere ka Rwamagana
Iyi gare ya Rwamagana ikaba imaze imyaka 3 igaruka mu mihigo y’akarere ariko ntiyubakwe, gusa ubungo muri uku kwezi kwa Kanama ikaba izatangira kubakwa, igice kimwe hazubakwa aho imodoka ndetse n’ibindi binyabiziga bizajya bihagarara ndetse n’abakata amatike hanyuma mumwaka utaha nibwa hazubakwa ikindi gice cy’ubucuruzi.


text:
Category: Case Law and Jurisprudence
COMMENT KU KIBAZO CY4AGACIEO KAHABWA RAPORO Y’IGENZURA MU MANZA ZO KUNYEREZA UMUTUNGO YAHABWA MU GIHE USHINJWA ABURANA AVUGA KO YAKOZWE ADAHARI
MU MANZA NSHINJABYAHA HARI IGIHE UCYEKWAHO ICYAHA CYO KUNYEREZA UMUTUNGO AHITA AFATWA AKAJYANWA GUFUNGWA MU GIHE IPEREREZA RIRIMO GUKORWA AKAZANAKORERWA IGENZURA (AUDIT) ARIKO ADAHARI. ESE IBYO BYAKOZWE BIFATWA NK’IGENZURA (AUDIT)? BYAHABWA AKAHE GACIRO IGIHE USHINJWA ABURANA AHAKANA AVUGA KO BYAKOZWE ADAHARI? Ni byo koko iki kibazo gikunze kugaragara mu manza nyishyi Ubushinjacyaha buregamo icyaha cyo…
IBIBAZO BYAKWIBAZWAHO IYO USOMYE ITEGEGEKO N° 22/2018 RYO KUWA 29/04/2018
NYUMA YO GUSOMA ITEGEKO N°22/2018 RYO KUWA 29/04/2018 RYEREKEYE IMIBURANISHIRIZE Y’IMANZA Z’IMBONEZAMUBANO IZ’UBUCURUZI IZ’UMURIMO N’IZ’UBUTEGETSI, HARI IBIBAZO NAGIYE NIBAZAHO NGIRANGO ABABISHOBOYE DUFASHANYE KUBIBONERA IBISUBIZO. KIMWE NUKO HABA HARI ABABISOBANUKIWE KUNDUSHA. IBYO BIBAZO NI IBI BIKURIKIRA: 1. Ikibazo kigaragara ku ngingo ya 8 ikagihuriraho n’iya 19: Mu ngingo za 8 na 19 z’itegeko n°22/2018 ryo kuwa…
RAPORO Y’IGENZURA RYAKOZWE USHINJWA ADAHARI
Mu manza nshinjabyaha hari igihe ucyekwaho icyaha cyo kunyereza umutungo ahita afatwa akajyanwa gufungwa mu gihe iperereza ririmo gukorwa akazanakorerwa igenzura (audit) ariko adahari. Ese ibyo byakozwe mubifata nk’igenzura (audit); Mubiha akahe gaciro igihe ushinjwa aburana ahakana avuga ko byakozwe adahari? Mubiha akahe gaciro?
CPCCSA 2018
DUFATANYE GUSOMA ITEGEKO N°22/2018 RYO KUWA 29/04/2018 RYEREKEYE IMIBURANISHIRIZE Y’IMANZA Z’IMBONEZAMUBANO IZ’UBUCURUZI IZ’UMURIMO N’IZ’UBUTEGETSI TWITA CYANE KU BYAGIYE BIHINDUKA. Birasanzwe ko itegeko rigenga ikintu runaka rihinduka. Kandi burya abanyarwanda barabivuze, imihini mishya itera amabavu. Birasanzwe kandi ko iyo itegeko rihindutse, abanyamategeko twihutira kurisoma, rimwe narimwe tukarisoma twihuta, kubera ingano yaryo cyangwa umwanya dufite, tukarisoma turica…
DUFATANYE GUSOMA ITEGEKO N°22/2018 RYO KUWA 29/04/2018 RYEREKEYE IMIBURANISHIRIZE Y’IMANZA Z’IMBONEZAMUBANO IZ’UBUCURUZI IZ’UMURIMO N’IZ’UBUTEGETSI TWITA CYANE KU BYAGIYE BIHINDUKA. Birasanzwe ko itegeko rigenga ikintu runaka rihinduka. Kandi burya abanyarwanda barabivuze, imihini mishya itera amabavu. Birasanzwe kandi ko iyo itegeko rihindutse, abanyamategeko twihutira kurisoma, rimwe narimwe tukarisoma twihuta, kubera ingano yaryo cyangwa umwanya dufite, tukarisoma turica…
umwanzuro w’abunzi wabaye itegeko
Ese umwanzuro w’abunzi wabaye itegeko,uteyeho cash mpuruza ,uwatsinzwe akanga kuwushyira mu bikorwa ,ashobora gukuriiranwaho icyaha cyo kwanga gushyira mu bikorwa ibyemezo by’inkiko nk’uko biteganywa mu ngingo ya 589CP? Ese uriya mwanzuro uteweho cash mpuruza uba ubaye icyemezo cy’urukiko cyangwa n’icyemezo kiri addiministrative ?
“MURITURE“ YABA ARI IKIYOBYABWENGE? NIBA ATARICYO SE KANDI INZEGO ZIMWE ZIKABA ZIKOMEZA KWEMEZA KO ABAYINYWA IBAGIRAHO INGARUKA MBI , UMUSANZU W` UBUTABERA WABA UWUHE KURI ICYO KINYOBWA ? Mu Rwanda hamaze kwaduka ibinyobwa byinshi bitandukanye bimwe byitwa ko bisindisha ibindi bakavuga ko bidasindisha, ibyo binyobwa by` ibikorano, abantu bakorera mu ngo zabo ibyinshi hari igihe…
« Ese hari akamaro ndetse n’imbogamizi ku mikorere y’umwumwunganizi wagenwe mu nyungu z’ubutabera ? Ese haricyo afashaho mu rubanza n’ibiki atemerewe ? »
Ubundi hamenyerewe mu manza cyane z’inshinjabyaha ko uregwa yihitiramo umwunganizi ashaka kandi akamwiyishyurira. Iyo adashoboye kumwishyura ariburanira cyangwa byaba ngombwa akagenerwa umwunganizi yishyuriwe kuko atishoboye kandi urubanza rwo bikwiye ko aburana yunganiwe. Mu manza zimwe cyane aboherezwa kuburanishirizwa mu Rwanda n’ibindi bihugu, TPIR cyangwa MICT nabo iyo bigaragaye ko batishoboye bagenerwa abo bunganizi mu mategeko…


text:
Mu rwego rwo guteza imbere ubuhinzi bw'icyayi n'abaturage b'Akarere ka Nyaruguru,abimuwe ahari guhingwa icyayi bakubakirwa imidugudu y'icyitegerezo barasabwa ku byaza iki gikorwa umusaruro kuko ngo ari igikorwa cyashibutse ku miyoborere myiza.
Ibi yabisabye abaturage kuwa 25 Ugushyingo 2017ubwo yifatanganyaga n'abature b'umurenge wa Muni mu muganda wo gutera ibiti , gutera imbo, bisaga 400 n'ubusitani mu mududugudu w'icyitegerezo wa Ngeri.
Habitegeko Francois, Umuyobozi w'Akarere ka Nyaruguru aganira n'abaturage yagize ati"Mu muhanda gusa niho dushaka kubona ubutaka, mu gihehataragera kaburimbi, turabasaba gutera imboga ,ubwatsi bw'inka tugiye kuzabaha vuba, mugafata akazi mu bikorwa byo guhinga icyayi bikazababera urufunguzo rw'iterambere,"
Uyu muyobozi yakomeje asaba abubakiwe aya mazu kuyagirira isuku kugira ngo hirindwe indwara zikomoka ku mwanda .
Abaturage bubakiwe aya mazu bavugako bari batuye mu mazu ameze y'ibyondo none abakaba barahawe amazu ya kijyambere afite agaciro kagasaga miliyoni 10.
Mu murenge wa Munini hari kubakwa amazu 98 ari mu bwoko bwa 4 in 1 na 2 ni ukuvuga imiryango 4 mu nzu imwe n'imiryango 2 mu nzu imwe. yubakishije amatafari ahiye, afite amazi n'amashangarazi ndetse abaturage bagiye bazubakirwa mo amavurio a, n'amashuri y'incuke.
Ubwanditsi


text:
UMUGISHA WA GATATU UBONEKA MU GITABO C’IVYAHISHUWE
UMUGISHA WA GATATU UBONEKA MU GITABO C’IVYAHISHUWE
Hahirwa uba maso akarinda imyenda ye, kugira ngo atagenda yambaye ubusa bakareba isoni z’ubwambure bwe./Hahirwa uba maso, akazigama impuzu ziwe, ngo ntagende amenya, bakabon’isoni z’ubwambure bwiwe (Ivyahishuwe 16: 15)
Mur’uru rukurikirane rw’ivyigisho vyerekeranye n’imigisha indwi iboneka mu gitabo c’Ibyahishuwe, duherutse kwiga umugisha wa kabiri udushishikariza gupfira mu mwami Yesu, atar’ugupfira mw’idini gusa. Mur’iki cigisho cerekeye umugisha wa gatatu, tuza kubona ukuntu Yesu aburira abihanganye bakitondera amategeko ye, ko hagiye kuba igihe c’uko itandukaniro ry’abagarorotsi n’abanyavyaha rigaragara. Kenshi mu Byanditswe Byera, Mwuka/Mpwemu Yera yagiye ater’igitsure itorero ry’ikinyoma, arigereranya n’umugore ahemukira umugabo, aakavuga ko azotwikuruira ibiteye isoni vyiwe, akagaragaza ubwambure bwiwe. Dusoma ngo: « Ni ukuri uko umugore ariganya umugabo we akahukana, ni ko nanjye mwandiganije wa nzu ya Isirayeli we.” Ni ko Uwiteka avuga. (Yeremiya 3: 20) « Dore ndakugira inama: … ungureho n’imyenda yera kugira ngo wambare isoni z’ubwambure bwawe zitagaragara… » (Ibyahishuwe 3: 18). Dore ndakwibasiye, ni ko Uwiteka Nyiringabo avuga, nzakubeyurira inkanda yawe mu maso hawe, kandi nzereka amoko ubwambure bwawe n’amahanga nyereke ibiteye isoni byawe? Ehe nzohigura nawe niko Uhoraho Nyen’ingabo agize; nzogukurako impuzu mfate ku musozo ndenze ku mutwe wawe, nereke amahanga ubwambure bwawe, n’ibihugu ndavyereke ibiteye isoni vyawe (Nahumu 3: 5).
Abasomyi ba Bibliya mwese musanzwe muzi ko umugore agirwa inama mu Byanditswe Byera, ko ari Itorero. N’uko rero aya matorero tumaze kubona mur’aya magambo duhejeje gusoma, n’amatorero uyarebesheje amaso ya kimuntu wagirango arambaye arikwije, wavuga ngo arera, ariko Uwiteka we nta kimusoba, arabona ibikorwa bigayitse, bitey’isoni biyakorerwamo. akabona kandi akwumva n’ibinyoma biyavugirwamo. « Mwa bapfu mwe, muzagira ubwenge ryari? Iyashyizeho ugutwi ntizumva? Iyaremye ijisho ntizareba? (Zaburi 94: 8-9). Twasabwe rero kuba maso tukarinda imyenda yacu kuko »Uwo mwenda w’igitare mwiza ni wo mirimo yo gukiranuka y’abera » (Ibyahishuwe 19: 8). Abashaka kwiyambika imyenda yindi itari iyo gukiranuka kw’abera, Uwiteka azaberekana ku mugaragaro. Iri jambo ngo gukiranuka kw’abera, nico muri Bibliya y’ikirundi bita » kugororoka kw’abera » (Ibyahishuwe 19: 8). N’ukuvuga ko abamaze kubona ko umwambaro wabo waba uriko agasembga. bakabyemera koko ko ar’agasembga, bagomba kuza kumesura iyo myambaro mu maraso ya Yesu, kugirango yame yera derere. Tuzabisobanura mu cigisho kivuga umugisha w’indwi ubonerwa mu gitabo c’Ibyahishuwe. Aha, havuga twese abatuye mur’iyi si. Kuko, « Ni ukuri nta mukiranutsi uri mu isi, ukora neza ntacumure » (Umubgiriza/Umusiguzi 7: 20). Kuko bose bakoze ibyaha, ntibashyikira ubwiza bw’Imana, ahubwo batsindishirizwa n’ubuntu bwayo ibibahereye ubusa, ku bwo gucungurwa kubonerwa muri Yesu Kristo. Ni we Imana yashyizeho kuba impongano y’uwizera amaraso ye, kugira ngo yerekane gukiranuka kwayo kwayiteye kwirengagiza ibyaha byakozwe mbere y’icyo gihe, ubwo Imana yabyihanganiraga, kandi yabikoreye kugira ngo no muri iki gihe yerekane gukiranuka kwayo, ngo ibe Ikiranuka kandi Itsindishiriza uwizeye Yesu (Abaroma 3: 23-26).. Kuba rero twagize ayo mahirwe yo gutsindanishirizwa n’ubuntu bwayo muri Yesu-Kristo, twari dukwiye kwitwararika kugirango twirinde kwa gutsindanishirizwa kubonerwa mw’itorero gusa. Abantu benshi bafise umunezero kandi baguwe neza kuko bibaza ngo barahariwe ibyaha, ariko ar’idini gusa ryababeshe ngo barahariwe, bakiyobagiza amategeko y’i bwami. « Hariho umuryango w’abantu biyita intungane, Kandi batuhagiweho imyanda yabo(Imigani 30: 12). Aba bantu babaho, murumva ko n’Ijambo ry’Imana ribavuga. Kuko bo bibaza ko kwica itegeko ry’Imana ataco bitwaye, ngo kazima bemera ko bacunguwe na Yesu. Ukwo n’ugutwara ibintu nabi « Noneho ntimukimike ibyaha mu mibiri yanyu izapfa, ngo mwumvire ibyo irarikira. Kandi ntimuhe ibyaha ingingo zanyu kuba intwaro zo gukiranirwa, ahubwo mwitange mwihe Imana nk’abazuke, n’ingingo zanyu muzihe Imana kuba intwaro zo gukiranuka ». Ariya maguru ukoresha mu kuja mu nsengero ziyobowe n’abasinzi, abica isabato y’Imana, abasambanyi, abantu baziririza imisi mikuru ya gipagani, ariya mavi ukoresha upfukamira umuntu nkawe akubesha ngo yahawe ububasha bwo kugukurahw’ibyaha, ariya mavi ukoreha mu gupfukamira amashusho yabajwe mu biti canke yabumbge mw’ibumba, ivyo vyose Uwiteka azabikubaza. Wagombye kwirinda muri byose, kuko « Kuko guca imanza kuzasubira ku kutabera, Kandi abafite imitima itunganye bose bazabishima (Zaburi 94: 15). Ubutabera bg’Imana buzakurikizwa byanga byakunda. Abenshi bakandagiye amategeko bitwaza ngo n’aya Mose, ngo n’ay’Abayuda. Ndashaka kubabgira ko Mose atigeze yandika itegeko narimwe ku bisate bibiri by’amabuye, yose yanditswe n’Imana, kandi ayo mategeko yari ikopi y’ayandi yanditse mw’ijuru. Kuko yagize ati: « Ababwira isezerano rye abategeka kurisohoza. Ni ryo ya mategeko cumi, ayandika ku bisate by’amabuye bibiri (Gutegekwa kwa kabiri 4: 13). Ayamategeko yibera mw’isanduku, kuko Mose yanditse ati: « Icyo gihe Uwiteka arambwira ati “Wibārize ibisate bibiri by’amabuye bisa n’ibya mbere uzamuke unsange ku musozi, kandi ubāze n’isanduku mu giti.Nanjye ndandika kuri ibyo bisate amagambo yari ku bya mbere wamennye, maze ubishyire muri iyo sanduku.” Nuko mbāza isanduku mu mushita, mbāza n’ibisate bibiri by’amabuye bisa n’ibya mbere, nzamuka uwo musozi mfashe ibyo bisate byombi mu maboko. Yandika kuri ibyo bisate amagambo amwe n’ayo yanditse mbere, ari yo mategeko cumi Uwiteka yababwiriye kuri uwo musozi ari hagati mu muriro kuri wa munsi w’iteraniro, Uwiteka arabimpa. Ndahindukira manuka uwo musozi, nshyira ibyo bisate mu isanduku nabāje, na none biracyarimo uko Uwiteka yantegetse (Gutegekwa kwa kabiri 10: 1-5). Yego nanone biracarimo. Kuko isezerano rishi riravuga ngo: « Urusengero rw’Imana rwo mu ijuru rurakingurwa, mu rusengero rwayo habonekamo isanduku y’isezerano ryayo (Ibyahishuwe 11: 19). Iri sezerano ry’Imana, rigizwe na ya mategeko cumi. Kuko ntibyemewe ko Abanyisiraeli bo mu Mwuka bayakandagira, bitwaje ngo n’uko ar’abakristo. Kuko twe dufite ibitekerezo twishiriyeho ngo bituyobore, vyo kuvuga ngo duhimbaze dimanche kuko ariwo musi Yesu yazutseho, ngo dupfukamire amashusho kuko atwibutsa aberanda/abatagatifu bazize ibyo idini ryacu ryigisha, abandi bati ntitwohemukira itorero twavukiyemo, ariryo papa na mama batweretse, n’ibindi nk’ibyo. Ibyo rero ntibizatuma dutsinda urubanza. Kandi ntibizakura imyanda iri ku myenda yacu, ahubwo bizayongereza. Urubanza ruzakurikiza amategeko abitswe mw’isanduku yo mu rusengero rwo mw’ijuru nkuko tumaze kubibona. Nkuko twabivuze, none igituma utinda mw’itorero ugatinya kuza kwivayanga mu maraso ya Yesu ngo ukizwe iyo myanda itorero ririmo kugusiga n’iki? Ndimo nkubgiza Ibyanditswe Byera, ushaka nawe uzane biriya bitekerezo byo mu matorero tugereranye, usanga Ijambo ry’Imana rifite uburemere gusumbya irya padiri na pasitori kugera no ku musi wa nyuma. « None ikigutinza ni iki? Haguruka ubatizwe, wiyuhagire ibyaha byawe, wambaje izina rye (Ibyakozwe n’Intumwa 22: 16). Ndazi ko itorero ritera abayoboke baryo kwihagararaho, kuko pasitori na padiri wawe ntibakwemera ko ubacika. Nico gituma nabo bagerageje gushaka amangetengete yo kugufatisha: za chorales nziza zirabagirana, imyanya ikomeye mu buyobobozi, imisi mikuru n’amateraniro y’urudaca, kugirango uryoherwe n’itorero ariko ritigera rihindura imyumvire. Ariko wibuke ibi muvandimwe : « Hahirwa uba maso akarinda imyenda ye, kugira ngo atagenda yambaye ubusa bakareba isoni z’ubwambure bwe./Hahirwa uba maso, akazigama impuzu ziwe, ngo ntagende amenya, bakabon’isoni z’ubwambure bwiwe (Ivyahishuwe 16: 15). Uwiteka aguhe iyo ngabire yo kurinda imyambaro yawe, kugira ngo isoni z’ubwambure bwawe ntizigaragare, cane cane imbere y’abamarayika ba Data. Kuko « Umuntu wese ugira isoni zo kunyemera no kwemera amagambo yanjye muri iki gihe cy’ubusambanyi kandi kibi, Umwana w’umuntu na we azagira isoni zo kumwemera, ubwo azazana n’abamarayika bera afite ubwiza bwa Se.” (Mariko 8: 36). Yego, »Hahirwa uba maso akarinda imyenda ye, kugira ngo atagenda yambaye ubusa bakareba isoni z’ubwambure bwe./Hahirwa uba maso, akazigama impuzu ziwe, ngo ntagende amenya, bakabon’isoni z’ubwambure bwiwe (Ivyahishuwe 16: 15). Mw’izina ryera rya Yesu. Amen.


text:
Harabura iminsi 5 abanya Kigali bakabona igitaramo cy’ubudasa kizahuza Goshen y’i Musanze ,Shalom y’i Nyarugenge na Dominic Ashimwe
Yanditswe na
5 June 2018 saa 08:16'
Korali Goshen ikorera umurimo w’Imana mu itorero rya ADEPR Musanze yateguye igitaramo cy’ivugabutumwa kizabera mu mujyi wa Kigali aho izaba iri kumwe na Dominic Ashimwe na korali Shalom yo muri ADEPR Nyarugenge na Rev.Karuranga Ephrem umuvugizi mukuru w’itorero rya ADEPR uzaba ari umwigisha w’ijambo ry’Imana.
Ni igitaramo bise ‘Imirimo y’Imana Live Concert’ kizaba tariki 10 Kamena 2018 kikabera ku Gisozi kuri Dove Hotel. Kwinjira ni ubuntu ku bantu bose. Imiryango izaba ikinguye kuva Saa Sita n’igice z’amanywa. Ni ubwa mbere korali Goshen igiye gukorera i Kigali igitaramo cyayo bwite dore ko ubusanzwe yagajya ihaza yatumiwe.
Goshen Choir.
Goshen choir bagiye gukorera igitaramo gikomeye i Kigali
Kamanzi Danny Perezida wa korali Goshen yabwiye IYOBOKAMANA.COM ko muri iki gitaramo bagiye gukora, bazaba bafata amashusho y’indirimbo zabo ziri kuri album ya Gatanu. Ikindi ni uko muri iki gitaramo bazaba batangiza ku mugaragaro ibikorwa byo kwizihiza Isabukuru y’imyaka 20. Mu bikorwa bazaba batangiza ndetse banasanzwe bakora mu rwego rw’ivugabutumwa harimo gusura abatishoboye, gusura abarwayi mu bitaro, gusura abagororwa n’ibindi bikorwa bitandukanye by’urukundo.
Umuhanzi Dominic Ashimwe nawe ahmya ko adashobora kubura mu gitaramo cya Korali Goshen
Korali Goshen ikorera umurimo w’Imana mu itorero rya ADEPR Musanze mu Ntara y’Amajyaruguru. Muri uyu mwaka wa 2018 mu kwezi kwa Munani ni bwo iyi korali izizihiza isabukuru y’imyaka 20 imaze kuva itangiye ivugabutumwa.
Incamake y’amateka ya korali Goshen
Korali Goshen yatangiye umurimo w’Imana mw’itorero rya ADEPR mu mwaka wa 1995 ari abana bo mu ishuri ryo ku cyumweru (Sunday school). Bakomeje kuba korali y’abana kugeza mu mwaka wa 1998 aho bahawe ubuzima gatozi baba korali yemewe mu itorero rya ADEPR aha ni nabwo bahisemo kwitwa Goshen (Umusozi w’ubuhungiro) bahita batangira ibikorwa by’ivugabutumwa mu ndirimbo ndetse no gukora ibikorwa rusange bifitiye itorero n’igihugu akamaro.
Mu bikorwa Goshen yibanzeho guhera igihabwa ubuzima gatozi harimo: Ivugabutumwa mu bigo by’amashuri makuru ndetse n’amashuri yisumbuye, ivugabutumwa mu ma Gereza, gusohoraiIndirimbo zo kuramya no guhimbaza Imana no gukangurira abantu kuva mu ngeso mbi bakizera Yesu, ibitaramo by’indirimbo hirya no hino imbere mu gihugu cy’u Rwanda n’ibikorwa byo gufasha abatishoboye. Guhera mu mwaka wa 1998 kuva Goshen yemerewe n’Itorero gutangira ibikorwa byayo ubu muri uyu mwaka wa 2018 hashize imyaka 20. Muri iyo myaka 20 Goshen yasohoye Album 5 Audio na Album Video 2.
Korali Shalom ya ADEPR Nyarugende izifatanya na korali Goshen
Album z’amajwi (Audio)
2005 Album Audio 1 yiswe Se w’Impfubyi
2008 Album Audio 2 yiswe Ishimwe ni iryawe Mana
2010 Album Audio 3 yiswe Senga
2014 Album Audio 4 yiswe Tuzaguma iwe
2018 Album Audio 5 yiswe Imirimo y’Imana
Album z’amashusho (Video)
2008 Album Video 1 yiswe Ishimwe ni iryawe Mana
2015 Album Video 2 yiswe Tuzaguma iwe
Intego n’icyerekezo cya Chorale Goshen ni ukwamamaza ivugabutumwa riganije guhwiturira abantu kuva mu byaha bakayoboka inzira y’agakiza, gufasha abatishoboye no gukangurira abantu kwirinda ibiyobyabwenge. Icyerekezo cyabo ni ivugabutumwa ritagira umupaka no kwagura ubwami bwa Yesu Kristo mu isi ya none.


text:
Jules Sentore yagize ati” Iyo ufite impano haba gushushanya, kwandika, gucuranga, kuririmba n’ibindi byinshi iyo bikugendamo umera nk’umuntu utuzuye kuko hari ikintu kiba gishaka gusohoka cyagenewe abazakubona cyangwa bazakumva kuko ni nk’ubutumwa wahawe wavukanye butari ubwawe gusa, icyo usabwa ni ugukora uko ushoboye ukageze bwa butumwa ku babugenewe kabone n'iyo waba utabazi cyangwa utazi amaherezo yabwo.”
Jules Sentore uzwi cyane mu kuririmba injyana gakondo yakomeje agira ati”Muri iki gihe bisa nk’ibyahindutse kuko umunyempano asigaye ahita atekerezwa mu buryo bw’ubucuruzi nyamara ahubwo hakabanje kwigwa uburyo ibyo afite byagirira akamaro benshi nawe bitamusize. Ni ho uzasanga abamufashije cyangwa abakoranye nawe iyo batagera ku byo we yatekereje bahita batandukana cyangwa we akabivamo kuko aba ameze nkuwakoreshejwe imirimo y'agahato.”
Jules Sentore umwe mu bahanzi bafite impano idashidikanywa mu njyana gakondo
Jules Sentore agaruka ku cyo we abona cyakorwa yagize ati”Icyiza mbona ni uko buri munyempano nawe ubwe yajya abanza akagosora ibyo yahawe nyuma agahitamo yitonze abo bagendana bakamufasha kugera ku nzozi ze, kuko bitabaye ibyo azababaza umutima we n'impano ye ariko kandi abanyempano b’ingeri zose bakwiye kumenya ko umwuga atari yo mpano ahubwo umwuga ari inzira yo kunoza impano abahanzi baba bahawe.”
Jules Sentore yabwiye Inyarwanda.com ko ibi yabitekereje nyuma yo kubona abanyempano bacika intege kuko bakurikiye inzozi zabo ariko ntibabashe kugera aho bifuza, aha akaba asanga akenshi bikunze no kuba intandaro yo kubura bamwe mu banyempano baba bashatse kwirukira kugera ku nzozi zabo nyamara kuzigeraho akenshi bidasaba kwiruka.


text:
Kuri uyu wa mbere tariki 05/03/2018, mu cyumba cy’inama cy’intara y’iburasirazuba, habereye inama yahuje ubuyobozi bw’Akarere ka Rwamagana n’abayobozi b’amadini n’amatorero akorera muri aka karere. Iyi nama ikaba yari igamije kwiga ku mikorere y’amadini n’amatorero ndetse no gukosora ibitameze neza byagaragaye mu bugenzuzi bwakoze n’ubuyobozi bw’Akarere.
Muri iyi nama, abayobozi b’amatorero n’amadini bagaragarijwe ibyangombwa by’ingenzi itorero cyangwa idini rikorera mu karere ka Rwamagana rigomba kuba ryujuje. Muri byo harimo: Kuba ubuso idini rikoreraho bugera nibura kuri 1/2Ha,kuba ridakorera mu nzu zagenewe guturwamo, kuba rifite ubwiherero buhagije nibura 2 bw’abagabo na 2 bw’abagore, kuba rifite Parking, kuba rifite ubusitani n’amapave, kuba ridasengera mu mahema, shitingi cyangwa se igisharagati; kuba rifite uburyo bwo gutangira amajwi yabo ku nsengero zegereye abaturage; kuba rifite inyubako yuzuye kandi ifite icyangombwa cyo gukorerwamo, kuba idini cyangwa itorero rifite uburyo bwo gufata amazi no gucunga imyanda.
Nyuma kugaragarizwa amafoto ya zimwe mu nsengero zimeze nabi n’iz’ifite ubwiherero busa n’ubudahari, abayobozi bitabiriye inama banzuyeko: insengero 75 zikora zidafite ibyangombwa zihita zifunga, insengero zidasobanutse, izitameze neza n’izidafite ubwiherero nazo zihita zifungwa, abasengera mu mazu yagenewe guturwamo n’ayagenewe ubucuruzi nabo bagahita babihagarika ndetse n’abasengera ahitwa mu byumba by’amasengesho no mu buvumo bakabireka. Iyi nama yanemeje ko insengero zose zirinda gusakuriza abaturage.
Umuyobozi w’akarere ka Rwamagana, Bwana Mbonyumuvunyi Radjab yasabye abayobozi b’amatorero n’amadini akorera mu karere ka Rwamagana kubahiriza amategeko y’igihugu, no kurwanya Nyakatsi mu nsengero dore ko no mu ngo leta yayiciye burundu. Meya Mbonyumuvunyi yakomeje abasaba kugira ibyangombwa bibemerera gukora kandi ko uzabisaba wese anyuze mu nzira zemewe n’amategeko azabihabwa.
Mu karere ka Rwamagana habarurirwa insengero 427. Muri zo insengero 352 nizo zifite ibyangombwa naho izindi 75 zagaragaye ko nta byangombwa zifite. Iyi nama yari yitabiriwe kandi n’abahagarariye inzego z’umutekano ndetse n’abanyamabanga nshingwabikorwa b’imirenge.


text:
Kimwe mu byarangaga Umunyarwanda harimo kwanga umugayo. Kandi si Umunyarwanda gusa, ahubwo yari umuntu wese w’imfura, dore ko “ubupfura butagira ubwoko” nk’uko muri buri bwoko haba inyanda, imfunya n’imfura mbi. Kimwe mu byerekana ko Abanyarwanda bamwe batacyanga umugayo ni ziriya mbabazi abategetsi b’Abahutu bategetswe na Kagame gusaba ngo mu izina ry’Abahutu bose, kuberako ngo ari abicanyi kuva mu gisekuruza kugera mu kindi.
Ubona koko habure n’umwe, babiri se cyangwa batatu batinyuka kubwira Kagame bati “Oya ntitubikora, kubera ko ari amafuti, nushaka utuvane ku kazi, udufunge cyangwa se utwice” ? Rwose, habure n’umwe ? Ni akaga, ni ishyano u Rwanda rugushije. Nyamara mu mateka y’u Rwanda n’ayo mu bindi bihugu byo ku isi, ntihabuze ingero bari kwibuka, bikabatera ubutwari bwo kuzikurikiza, rwose bakavanira Kagame inzira ku murima izuba riva.
Ese ntibabona ko mu maso ya Kagame icyaha cy’Umuhutu ari uko ari Umuhutu nyine ? Bisubiye nk’uko byari bimeze ku ngoma ya gihake na gikolonize mu Rwanda, nk’uko Gashakabuhake wo muri Afurika y’Epfo yazizaga Abirabura ko ari Abirabura, nk’uko Hitler yazizaga Abayahudi ko ari Abayahudi. Iryo ni ryo rondakoko ry’ukuri, ngicyo ahubwo icyaha cy’inkomoko, ureke ibindi.
Gusaba imbabazi umuntu ukuziza icyo uri cyo ni uguta igihe no kumwoshya kuko ahubwo bituma akeka ko ari mu kuri. Iyo umaze gutuma akeka ko ari mu kuri, noneho “asya atanzitse”. Kera abagabo bagikubita abagore, hari abagore bamwe wumvaga bavuga bati “nankubite nyine, none se ko yankoye, byagenda bite ?”. Haba n’imvugo yabaga mu muco w’Abashinwa yagiraga iti “Kubita umugore, niba utazi icyo umuhora, we aba akizi”. Imitekerereze nk’iyo ikomoka ku myumvire mibi y’icyo bivuga kuba umwari, umutegarugori, umusore, umugabo no ku myumvire mibi y’uko abashakanye bagomba kubana. Icyo gihe rero ntacyabuza umugabo gukomeza guhonda umugore, ndetse yashaka akamwica.
Iby’Abahutu mu Rwanda ni aho bigana. Ku ngoma ya gihake na gikolonize mu Rwanda, kwica Umuhutu cyangwa kumwambura ibye nticyari icyaha. Igihe Abarabu n’Abazungu batundaga Abirabura bakajya kubagira abacakara (traite négrière, commerce des esclaves), abo Birabura bashoboraga gupfa uko bashatse, bagatumba bubeba (nk’imbeba), ibyo ntacyo byabaga bivuze. Ngaho rero aho Abahutu bo mu Rwanda bagiye gusubira.
Tugarutse ku bagore bakubitwaga n’abagabo, hari n’uwamaraga gukubitwa, umugabo akamubaza ati “wandakariye ?”. Umugore agasubiza ati “Nabarakarira nte se kandi mwankonsoraga ?” Iby’Abahutu bo mu Rwanda ni aho bigana. Kuva ubu ingoma ya Kagame izajya ifata Abahutu, ibakorere ibibi byose bishoboka, ivuge ngo iri kubakosora ubusembwa karande bavukana cyane cyane ubwo kuba abajenosideri. Abahutu bagiye gusubizwa kuri ya mvugo ya kinyarwanda ngo “Umwami yica so, ukamutura” kugirango nawe atakwica. Kandi koko ni ko byagendaga. Mu Rwanda no mu Burundi, iyo wajyaga gufata umurambo w’uwawe wiciwe ibwami, wagombaga kugenda useka kandi witwaje inka yo gushima, hato batavuga ngo warakariye umwami. Ngaho rero aho u Rwanda rusubiye.
Icyakora hari abandi bagore bihagararagaho, bakanga gukubitwa bakabwira abagabo bati “Urashaka kunkubita, aha ngo urankosora ? Uragakosorwa n’inkuba !” Ngicyo igisubizo kigomba guhabwa ingoma ya Kagame.
Ku ngoma ya gihake na gikolonize mu Rwanda, Abahutu barakubitwaga kakahava. Ikiboko cyararishaga. Ubwo kandi bakubitwaga ku kibuno, baryamye bubitse inda, bamanuye ikabutura, ipantalo cyangwa akenda babaga bambaye. Hari n’abakubitirwaga imbere y’abagore n’abana babo. Bamwe bahitagamo guhunga bakajya muri Uganda no muri Tanzaniya kuko ari ibihugu byakolonizwaga n’Abongeleza. Ntibajyaga i Burundi cyangwa muri Congo kuko naho hategekwaga n’Ababiligi’ kandi Ababiligi n’Abatutsi, “umwe yabaga ari icyitso, undi ari gatozi”. Igihe cyarageze ariko, Gahutu yanga gukomeza gukubitwa. Urebye uko ibintu biri kugenda bihindagurika mu Rwanda, noneho si ugukubitwa gusa, ahubwo agiye gusubira ku ngoyi, ayirambeho.
Muri uko gukubitwa kwabo, hari abandi bagore wumvaga bagira bati “ankubite se, ankubite igitenge, ankubite se akanyama ?” Kuba umugabo ahahira urugo bimuha uburenganzira bwo gukubita umugore no kubuza abana amahoro ? Oya rwose, habe na busa. Niba umugabo ari umutwe w’urugo, umugore ni umutima warwo. Kimwe kiryamiye ikindi, umubiri wose wahababarira, ndetse bikaba byawuviramo n’urupfu. U Rwanda rero ni ho rugana.
Iriya gahunda “Ndi Umunyarwanda” igejeje u Rwanda aho benshi mu Batutsi bumva ko aribo Banyarwanda bonyine. Umuhutu azajya aba umunyarwanda ari uko Abatutsi babimwemereye. Icyo gihe kandi nabwo, azaba ameze nk’inyana y’insindirano. Ngo “Ironka, ntitsimba”. Abatutsi bazajya bamugerera, bamuhe utuvungukira ku byiza by’u Rwanda, batumukubitireho, bagerekeho n’inshyuro aka wa mugani wa kinyarwanda ngo “Umwana w’umuja akubitirwa ku mazi nyina yavomye”.
Ni byo Kagame yatangiye avuga ko “u Rwanda rubana n’abarwishe”, ko muri leta ye harimo abajenosideri, ko nta kundi gufungura urubuga rwa politiki kuruta ibyongibyo. Ubu rero kugirango Umuhutu azabone ishuri cyangwa akazi mu Rwanda, kabone n’ubwo kwaba ari ukwikorera ku giti cye, kugirango azabone uburenganzira nk’ubw’Abanyarwanda b’ukuri, ni ukuvuga Abatutsi, ni ineza azaba agiriwe. Ibyo nabyo si iby’ubu kuko ariyo mitekerereze dusanga mu mabaruwa 2 y’abagaragu b’ibwami yo mu w’1958, mu migambi n’imigabo (statuts) y’ishyaka rya UNAR, akaba ari nayo mitekerereze mu by’ukuri ya FPR-Inkotanyi.
Ngaho rero aho u Rwanda rugana. Kera Abatutsi n’Abahutu banenaga Abatwa. Bivugwa ko Umutwa yigeze kunyura munsi y’urugo rw’abandi bugorobye mu kabwibwi, nyiri urugo amwumvise arabaza nk’uko byagendaga mu muco wa kinyarwanda ati “Yewe muntu utambuka uri nde ?”. Undi arasubiza ati “Erega sindi umuntu, ndi Umutwa”. Igihe kiregereje rero ngo Umuhutu w’i Rwanda ajye avuga ati“Erega sindi umunyarwanda, ndi Umuhutu”. Kuri radiyo, televiziyo n’ibinyamakuru byo mu Rwanda, bazajya bavuga amakuru y’ahabaye impanuka y’imodoka bagira bati“Hakomeretse Abanyarwanda batatu n’Abahutu umunani”
Umwanzuro
Niba hatabonetse bwangu abanyapolitiki bitanga ngo babogore uru Rwanda, nta handi Kagame arwerekeza hatari kuri mteremko ! Mu minsi mike iri imbere aha ibintu ntibizaba bigifite igaruriro.
Niba idaharitswe , iyi gahunda ya “Ndi Umunyarwanda” irasiga yoretse u Rwanda izuba riva.
Jean de Dieu MUSEMAKWELI
Kigali


text:
Kubyuka kare, koga amazi akonje, gukurikiza amasaha y’ikiruhuko mu kazi ukora no kumva umuziki ni bimwe mu bintu abahanga bemeza ko kubikurikiza mu buryo buhoraho bituma umunsi ukugendekera neza biruseho.
Mu ntangiriro z’umwaka usanga abantu baba bafite imigambi n’imishinga bifuza gusohoza ariko uburyo bakoreshamo igihe cyabo bituma babigeraho cyangwa bikabananira.
Dailmail yifashishije abatoza babigize umwuga, Seana Forbes na Bejamin Bulach, bo mu kigo Freeletics gitoza siporo zitandukanye batangaza ibintu 10 byafasha umuntu gukoresha umunsi we neza ku buryo atabyicuza.
Kugabanya uburyo ukoreshamo telefoni
Ubushakashatsi bwerekanye ko mu masaha umunani n’igice abantu bamara bakoresha ibikoresho by’ikoranabuhanga, agera kuri atatu kugeza kuri ane baba bahugiye muri telefoni.
Kuva kuri telefoni ugakoresha ayo masaha mu gukora siporo, gusoma, kwandika, kwiga ibintu bishya, guteka cyangwa guhura n’inshuti zawe byatuma wunguka ibintu bishya muri uwo munsi.
Ibindi bavuga ko bikwiye kugabanywa ni ugutinda kuri televiziyo, gukina imikino yo muri telefoni n’ibindi bitwara igihe mu ikoranabuhanga.
Gufata umwanya wo kugenda n’amaguru
Bitewe n’amasaha umuntu amara yicaye mu biro imbere ya mudasobwa, ubwonko bugeraho bukanebwa.
Aba batoza bavuga ko umuntu aba akwiriye gufata akaruhuko uko bimushoboyeke.
“Guhaguruka ugatambagira bikemura ibintu byinshi muri wowe kandi nta mpamvu yo kwirengagiza isano iri hagati y’ubwonko n’ikirenge.”
Iyo umuntu arimo agendagenda umutima utera byihuse,amaraso atembera neza, umwuka mwiza ugera mu bihaha ndetse no mu bwonko.
Kumva umuziki
Hari impamvu nyinshi zituma bavuga ko kumva umuziki bigira akamaro nko gukora siporo akaba ari na yo mpamvu umuziki wifashishwa muri siporo zitandukanye.
Umuziki utuma ubwonko n’imikaya bikorana neza igihe cyose umuntu arimo gukora imyitozo.
Aba bahanga bemeza ko niba umuziki ufasha abantu kugira umuvuduko mu myitozo ngororangingo ari na ko abantu baba bakwiriye gukora urutonde rw’umuziki bakunda ukabafasha gukora akazi kabo bashinzwe ka buri munsi.
Bavuga ko n’iyo waba ukora akazi kagoye cyangwa se udakunda umuziki ushobora gutuma ugakora neza kandi vuba umunsi wawe ukarushaho kukuryohera.
Kora ikintu kimwe ubanze ukirangize
Gutangira ibintu 10 ntugire na kimwe usohoza ni ikibazo gikomeye kuko guhora usubika ibintu nta na kimwe usohoje bisobanuye ko uba urimo guta igihe. Nubwo byagorana ariko ngo ni byiza gusoza umunsi ugaragaza ko hari icyo wagezeho.
Ni byiza kubyuka kare
Abantu bagera ku bintu bikomeye kandi ugasanga barishimye ni abimenyereje kubyuka kare.
Niba ushaka ko umunsi wawe ukugendekera neza, byuka kare. Ni byiza ko umuntu aba abyuka amasaha atatu mbere y’uko akazi ke gatangira kuko iyo watinze kubyuka, umunsi wawe wose uwumara ufite igihunga usa n’urimo kugerageza kwishyura amasaha yagucitse.
Ukwiye kwimenyereza koga amazi akonje
Koga amazi akonje mu gitondo bigutandukanya no kuba wakwifuza gusubira mu buriri, bituma wumva ufite imbaraga ndetse bikagufasha gushyira umutima mu kazi ugiye gukora. Abahanga bavuga ko amazi akonje atuma amaraso atembera neza ndetse n’umubiri ukagira ubudahangarwa.
Iga kuvuga ‘oya’
Igihe ibintu birimo kukuzaho bihabanye n’intego ndetse n’icyerekezo wihaye, ugomba guhagarara ukavuga ‘oya’. ’Kuvuga ‘oya’ ntabwo ari intege nke ahubwo ni uguhesha agaciro umurongo ugenderaho.
Gira akamenyero ko gukora imyitozo ngororangingo
Kugira ngo umunsi wawe ukugendekere neza ni uko gukora imyitozo ngororangingo ubigira umuco.Siporo ituma ubwonko bukora neza, umubiri ugasohora imyanda ndetse bigatuma umuntu agira umwete mu byo arimo.
Koresha amasaha y’ikiruhuko neza
Ugomba guhindura iminsi yawe y’ikiruhuko ntibe iyo kuba umunebwe ahubwo ukayibyaza umusaruro. Nta gihe kirenze icyo ufite uzabona ahubwo ugomba kwiga gukoresha icyo ufite. Ugomba kwiyitaho mu mafunguro ufata kuko usanga hari ubwo impera z’icyumweru zituma iminsi yose isigaye uyikoramo nabi kuko witwaye nabi.
Tandukana no gushaka inzitwazo
Kugera ku ntego z’ibyo wiyemeje ni uko ugomba kuba umuntu utagira inzitwazo.
Ugomba kwiyemeza, ugatandukana no kuvuga ngo harakonje, harashyushye, byaratinze, haracyari kare n’andi magambo nk’ayo.
Iyo uvuze ko nta mwanya ufite birangira koko nta mwanya ubonye kandi ibyo bituma umunsi wawe utagenda neza kuko inzitwazo zizitira ibyo wabashaga kugeraho.


text:
Mu Rwanda
U Rwanda rucumbikiye ubwoko bw’inyamaswa zonsa butandukanye 151, harimo cumi na bumwe bubangamiwe muri iki gihe kandi nta na bumwe buhakomoka. Muri bwo harimo amoko y’inkima (hagati ya 14 na 16), harimo igice cy’ingagi zo mu misozi zituye ku isi zikiriho (Gorilla gorilla berengei). Ayandi moko y’inkima agizwe n’inkima ifite mu maso hameze nk’ah’
igihunyira (Cercopithecus hamlyni),
inkima yo mu misozi (Cercopithecus hoesti) muri Nyungwe, Inguge (Pan troglodytes) muri Nyungwe no muri Gishwati, n’icyondi (Cercopithecus mitis kandti) cyabonetse muri Pariki y’Igihugu y’Ibirunga.


text:
Hari muri Mutarama 1995, hafi umwaka umwe gusa nyuma ya Jenoside yakorewe Abatutsi, igahitana abasaga miliyoni mu minsi 100 gusa, abayirokotse ikabasigira ingaruka zashegeshe imitima yabo n’imibiri, imibereho, ubukungu n’ibindi byabaye umukoro ku muryango Avega kugeza uyu munsi.
Mu kiganiro IGIHE yagiranye n’umuyobozi wayo, Mukabayire Valérie, yasobanuye ko wari ugamije kubakura mu bwigunge.
Yagize ati “Umuryango wavutse hari ababanje kubona ko abantu bihebye bakagira igitekerezo. Babonye uko bihebye, uko abapfakazi basigaye mu gihirahiro baravuga bati ‘buriya uwashinga umuryango, bavuga ngo twegerane, tuvuge ibitubayeho, duterane inkunga, umwe abwire undi ati ‘ komera, dushake uko twahura, uwumvaga ko yasigaye wenyine ahure n’undi baganire ku byababayeho n’uko bahangana nabyo.’”
Icyo gihe wari ugizwe n’abanyamuryango basaga ibihumbi 25 mu gihugu hose ariko bagenda bagabanuka, kuri ubu bageze basaga ibihumbi 19.
Avega igendera ku nkingi zirimo ubuzima, kwiteza imbere no kurwanya ubukene, ubutabera, ubuvugizi no guhana amakuru hagamijwe gukemura ibibazo birimo komora ibikomere by’umubiri n’umutima.
Mukabayire ati “Izo gahunda nizo tugikoreraho ariko ni ngari. Hari iyo kuvura abakomeretse tubasha no kwishyiriraho amavuriro yo kuvura abakomeretse, dufatanyije n’abafatanyabikorwa. Iyo kuvura abahungabanye, isanamitima ku bakomeretse benshi bari bahari, dushyiraho serivisi yabyo, dushaka abajyanama ku ihungabana bari ku cyicaro gikuru ariko bakajya bahugura abandi.”
Icyo gikorwa cyakoje gukorwa ari nako umuryango wiyubaka umunsi ku wundi ariko unita ku gukura mu bwigunge abanyamuryango mu buryo bwo kububakira amacumbi yamamaye cyane ku izina ry’imidugudu ya AVEGA, wasanga hafi mu turere 30 tugizwe u Rwanda, byakozwe ifatanije n’abandi bafatanyabikorwa barimo FARG, Action Aid n’abandi.
Mukabayire yavuze ko ubufasha Umuryango wagiye ugenera umugore kuva icyo gihe, hanatekerezwaga ku hazaza he, byageze no ku rwego rwo kubafasha mu mishinga y’ubucuruzi, ubworozi bitewe n’ubushake by’umunyamuryango cyangwa aho aherereye. Nko mu cyaro imishinga yibandaga ku buhinzi n’ubworozi naho mu mijyi ikibanda ku bucuruzi, ubukorikori nk’ubudozi, ububoshyi bw’imitako n’ibindi.
Mukabayire ati “Bagiye bahabwa amafaranga mu matsinda aciriritse bagakora udushinga duciriritse tubyara inyungu n’ubu bigikorwa. Iby’ubutabera, hajemo gufasha abantu mu manza nyinshi zo gukurikirana ababiciye, ababatwariye imitungo. Ibyo twabikoraga dufatanyije n’inzego z’ubutabera na Leta n’ahandi yagiye idufasha, tukabashakira abunganizi tukanahugura abantu mu mirenge batari ab’umwuga, umunyamategeko akaza asanga hari ibyo basobanuriwe.”
Gahunda y’ubuvugizi ayifata nk’inkingi ya mwambwa mu rugendo rutoroshye umuryango wagenze kuko nta kindi wari bukore ngo ubashe gukora ibikorwa bidasanzwe byasabaga amafaranga nk’imidugudu n’ibindi.
Mu bindi bikorwa umuryango umaze kugeraho harimo kubaka inyubako z’amacumbi i Rwamagana, Rusizi n’ahandi, kugira inyubako ukoreramo i Remera, ikigo nderabuzima cyavurirwagamo abanyamuryango gusa ariko ubu gisigaye cyakira abantu bose.
AVEGA yatumye ingo z’abapfakazi zikomera
Mukabayire yakomeje agira ati “Urumva ko ari inzira ndende, igihe cyarageze byose bizamukira rimwe, abantu bakomeza gukora, bakomeza kuvurwa. Ubu igice kinini cy’abanyamuryango cyaje kuva muri bwa bwigunge, kuva muri bwa bukene bashobora kuza noneho bahagarara ahantu bumva batuje bashobora kugendana n’abandi baturage, ugasanga umupfakazi yariyubatse, afite urugo nk’urw’undi mugabo baturanye, ugasanga sirwo rusuzuguritse, rimwe na rimwe rwihagazeho kururusha.”
Uretse abo bafashijwe mu mishinga yo kwiteza imbere hari n’abandi bafashijwe kwiga, abari baracikije amashuri barayasubukura, biba inkingi yo kwifasha, umuryango nawo ukabona uko wita ku bababaye kurusha abandi barimo abamugaye, abageze mu babukuru, abahungabanye, abafashwe ku ngufu bakanduzwa Sida n’ababyaye abana mu buryo bwo gufatwa ku ngufu.
Ku bufatanye na FARG, Avega ifite umushinga uyifasha kugira umukozi kuri buri Karere w’inararibonye ku buzima bwo mu mutwe, akamenya ibibazo by’abantu bose bafite ihungabana.
Kuri ubu, Avega iri guhangana n’ibibazo bitari byinshi byo gufasha abanyamuryango mu butabera, bikorwa ifatanyije na Leta, ubuvugizi bugamije gufasha abanyamuryango gukorana n’amabanki, aho mu Ntara y’Amajyepfo, Urwego Bank, ibahugura ku gutegura imishinga, ikanabaha inguzanyo uwishyuye amafaranga agahabwa abandi.
Mukabayire yakomeje avuga ko hari gahunda yihariye yo kwita ku bakecuru bari hejuru y’imyaka 65 b’incike badafite n’imiryango yabitaho, igamije kubakurirana ubuzima bwabo. Iyo gahunda yatangije mu 2013, bubakirwa inzu z’amasaziro zigera kuri 870 ku bufatanye na Unity Club, FARG n’abandi.
Muri iyi gahunda, mu Karere ka Huye, hubatswe urugo rwatujwemo imiryango 80, Nyanza 20, Kayonza, Kamonyi, Rwamagana umunani buri hamwe.
Uyu muryango wanakomeje kugenda wita ku banyamuryango mu buryo butandukanye nko kuvuza abandujwe indwara zidakira, gufasha imiryango itarabona imibiri y’abayo bishwe muri Jenoside cyane cyane mu bihe byo kwibuka.
Hakenewe ubuvugizi ku macumbi ashaje
Mukabayire yakomeje avuga ko ubugenzuzi bukorwa ku macumbi yubakiwe abanyamuryango bwerekanye ko amenshi ari kugenda asaza ariyo mpamvu batangiye ubuvugizi buzakorwa cyane mu gihe cyo kwibuka ku nshuro ya 24, ayo macumbi akongera agasanwa.
Yanasobanuye ko nubwo hari byinshi byakozwe, atavuga ko bageze iyo bajya kuko ibyakozwe bizakomeza kuko hakiri ibibazo bigikeneye ubuvugizi.


text:
Ubusirimu, ubunebwe n’ubuswa, zimwe mu mpamvu zizahaje ururimi rw’Ikinyarwanda
Intebe y’Inteko y’ururimi n’umuco, isanga kutamenya ururimi, ubusirimu ndetse n’ubunebwe bwo gushakisha amagambo, ari intandaro y’ivangandimi mu Rwanda.
Ibyo Dr Niyomugabo Cyprien,Intebe y’Inteko y’ururimi n’umuco, abitangaza ashingiye ku kuba muri iyi minsi mu rurimi rw’Ikinyarwanda hakunze kugaragaramo ivangandimi, aho usanga abarukoresha, baruvanga n’Icyongereza, Igifaransa ndetse n’izindi ndimi zitandukanye z’amahanga.
Dr Niyomugabo anatangaza ko n’ubwo hari ababona ko nta kibazo iryo vangandimi riteye, abahanga mu ndimi bavuga ko ari ikibazo gikomeye ku rurimi kuko rushobora no kuzima.
Anagaragaza ko kuri ubu,ivangandimi riri imbere mu bitera ururimi rw’Ikinyarwanda guta umwimerere wa rwo, kandi ururimi ari imwe mu nkingi za mwamba ziranga umuco w’igihugu ndetse rugafatwa nk’ingobyi y’umuco ishingirwaho n’iterambere ry’igihugu.
Dr Niyomugabo Cyprien usanzwe ari umwarimu muri Kaminuza y’u Rwanda mu gashami k’indimi n’ubugeni, asobanura impamvu nyamukuru zitera iryo vangandimi mu Kinyarwanda, ndetse agatanga n’umuti w’icyo kibazo, kugira ngo Ikinyarwanda gisubirane umwimerere wacyo.
Aragira ati ’’Abantu bakunze gukoresha Ikinyarwanda bakavangamo izindi ndimi, akenshi usanga nta rurimi na rumwe baba bazi neza, bikabatera kuvangavanga indimi kugira ngo babashe guhitisha ubutumwa bwabo”.
Indi mpamvu Dr Niyomugabo agaragaza, ni uko hakiri abafata kuvangavanga indimi zo hanze n’IKinyarwanda nk’ikimenyetso cy’ubusirimu.
Avuga ko abo bakoresha izo ndimi mu Kinyarwanda kugira ngo bagaragarize abo bazibwira ko ari abasirimu bize bakaminuza, batari inkandagirabitabo cyangwa se abaturage nk’uko bikunze gukoreshwa mu mvugo z’ubu.
Ibi kandi ngo biri muri bimwe mu bimenyetso baba barasigiwe n’ubukoroni.
Dr Niyomugabo agaya abantu bakunze kwitwaza ko Ikinyarwanda gikennye bigatuma bakoresha amagambo yo mu ndimi z’amanyamahanga mu Kinyarwanda.
Asobanura ko Ikinyarwanda kidakennye ahubwo bikururwa n’ubunebwe bwo gushaka amagambo yabugenewe ngo bayakoreshe.
Dr Niyomugabo anatangaza kandi ko, hari ubwo iryo vangandimi rikoreshwa ku bushake, cyane cyane ku bantu baganira bazi neza Ikinyarwanda ndetse n’izindi ndimi z’amahanga,bigatuma bazivangamo kuko baba baziziranyeho kandi zose bazivuga neza.
Ikindi kandi iryo vangandimi ngo rishobora gukoreshwa mu gihe abaganira bashaka kugira amakuru bahisha abantu, bigatuma bavangamo izindi ndimi bahuriyeho zo hanze, kugira ngo bagire ibyo bakinga abo badashaka ko babumvira amakuru.
Inama Intebe y’inteko itanga mu guca ivangandimi
Mu rwego rwo kugira ngo ururimi rw’Ikinyarwanda rusubirane umwimerere warwo, Dr Niyomugabo atanga inama zafasha gukumira ivangandimi ryangiza Ikinyarwanda.
Aragira ati” Abanyarwanda nibemere bige Ikinyarwanda kuko ururimi rurigwa, ntirwizana’’.
Akomeza akangurira Abanyarwanda gusoma kuko mu bitabo basangamo ubuhanga buhanitse mu mivugire ndetse n’imikoreshereze y’Ikinyarwanda.
Anasaba Abanyarwanda kandi,kureka ubunebwe bwo kudashakisha amagambo akoreshwa mu rurimi rw’Ikinyarwanda, kuko ahari kandi ari meza yumvikana.
Gukoresha amagambo yabugenewe y’Ikinyarwanda ngo bituma ubutumwa butambuka ku buryo bwihuta kurusha iyo ukoresheje indimi z’amahanga.
Ibitekerezo ( 13 )
SICYO GUSA CYO KWICA URURIMI RWIKINYARWANDA.....UBUREZI BWACU BURIMO AMARANGAMUTIMA ABWIRUKANSA MU BWINSHI BWABIGA NTABUKOMEZE MU IREME RYIMYIGIRE.... URUGERO...NKIYO UREBYE UKUNTU UMUNTU AFATA AMATEGEKO YURURIMI RWIKINYARWANDA AKAYASANDAZA NTA GAHUNDA YO GUSOBANURA UKO AHINDUTSE, UBURYO BIKORWA NTABWO UBONA BINOZE ....ARIKO MUTI DUSHYIRE MUIGAZETI YA RETA.....NAMWE MUKIYAJYAHO IMPAKA....NONE SE NIBITAVANGWA
Ibintu bidafite umwimerere mu Rwanda birashoboka ko byaba bikivugwa mu ndimi bikomoka mo cyangwa se bikaba byariswe amazina ajya gusa n’uko byitwa mu mwimerere wabyo ibyo nta kibazo kirimo, kandi nyamara kuvanga indimi n’ubwo aribyo mwibandaho cyane ariko sicyo kibazo kinini, ikibazo ni uko ururimi n’umuco muri rusanjye birangaranwa n’abashinzwe ku bibungabunga mu rwego rw’ubuyobozi.
Inyandiko ndimo guhitisha kuri(fecbook) yerekeranye n’ikibazo cy’ururimi n’umuco izagaragaza uko ikibazo giteye, aho uburangare cyangwa kutamenya biboneka kandi tuzarenga ibizwi na rubanda isanzwe twinjire mu busesenguzi bugera no kubumenyi bw’isumbuyeho nko kureba icyo kibazo muburyo bw’ubumenyi n’ibirebana na poritiki kuri icyo kibazo.
Tuzareba kandi isano guhungabana k’ururimi n’umuco bifitanye n’ibibazo biboneka ubu mu muryango Nyarwanda ndetse tuzanareba uko iki kibazo gishobora gutuma ubwoko bw’Abanyarwanda n’andi moko atita ku kubungabunga indimi zabo bushobora guhanagurika, nanone kandi iki kibazo gishobora guheza ibihugu mu bukorone butazarangira kandi ubukorone mvuga si ubukorone busanzwe ahubwo ni ubukorone bw’ibitekerezo n’ubwenjye burya rero umuntu arakakunyaga umutungo ariko ntakunyage ubwenjye n’ibitekerezo! Reka mpinire aha kuko ngewe inyandiko natangiye kugaragarizamo ibitekerezo kuri iki kibazo izaba yagutse bitewe n’uko ni ngombwa gutanga umusanzu n’ubuhwituzi mu kubaka igihugu kugira ngo kirusheho gutungana no kuba kiza kurushaho. Murakoze.
mumbwire mukinyarwanda:memory card,frash disk,wattsap,facebook,instagram,tweeter,chat,mother board,free zone,key board,screen,delede,rouge a levre,tattoo,senant,business,etage(ntuvuge umuturirwa kuko iyanyuma nayo bayikoreramo) touches,touch phone,ionagramme...... mwarangiza ngo dukoresha izamahanga! noneshe dukoreshe ibidahari?
Ubukorone ko bwavuyeho indimi zabo kuki ziguma gukoreshwa kurusha ikinyarwnda ndabona bukiriha nuko batabyerura umpakanya nampe igero
Harya nubwo nahitamo gukoresha ikinyarwanda ariko ugasanga ahubwo cyose cyarabaye nkigikiga byo nibyo byemewe? Ibyo nabyo bitanga icyuho arinabyo bituma buri muntu yihimbira ibyo avuga. Urugero: aho kuvuga ngo "urumva" ukavuga ngo ’Urikwumva" byo mubyigira hehe, ko wumva kigwa hari infasha nyigisho nimwe igira iryo jambo nandi asa nkaryo ntarondoye.Murandure igitosti muhereye kubitwa ngo barakivuga.
Moi je vis a l’etranger mais mon probleme est que j’ai oublie le kinyarwanda. J’ai quitte le Rwanda en 2012 a l’age de 20 ans mais franchement parlant j’ai oublie la langue de mes encentres...none nzakore iki mwo kabyara mwe mugaheka imfura, ubuheta na bucura mwazanyigishije ikinyarwanda mwe mukibuka kukivuga no kucyandika. Mba mu buhinde murakoze
mumbwire mukinyarwanda:memory card,frash disk,wattsap,facebook,instagram,tweeter,chat,mother board,free zone,key board,screen,delede,rouge a levre,tattoo,senant,business,etage(ntuvuge umuturirwa kuko iyanyuma nayo bayikoreramo) touches,touch phone,ionagramme...... mwarangiza ngo dukoresha izamahanga! noneshe dukoreshe ibidahari?
Abo bavanga barashaka kurema urundi rurimi rwimvange Kinyaenglaifrancaiswahiliruganda
Oya nimutabare bareke kutwicira ururimi, babyica babishaka
ubwo se ibyo ni ubsilimu, nta busilimu burimo gusilimuka wica ururimi rwawe, ni ubuturage ahubwo, barakizi neza ntacyo bagombera kwiga, ahubwo usanga abo bakivanga n’izindi ndimi kukivuga babifata nk’ibiteye isoni cg nk’ubujiji.
Abantu bica ikinyarwanda rwose batubabarire kuvanga ariko uzi kwangiza ururimi uburemere bwabyo, indimi z’amahanga tuziga kugirango tuzimenye nazo ariko ntituziga ngo twibagirwe ururimi rwacu.
Kuvanga indimi jye simbibona nk’ubusilimu, ahibwo ni imbusane y’ibyo muvuga, ukumva umuntu ngo sinzi uko nabisobanura mu kinyarwanda, cg ngo tugenekereje mururimi rw’ikinyarwanda, ugasanga urashaka kugaragaza ko utazi neza ururimi rwawe birababaje, abanyarwanda nibisubireho kwihesha agaciro twigishwa tubwirwa iteka, nitubishyire mungiro twubaha n’ururimi rwacu,ababikora bosa nibyo baba bigira’ururimi umubyeyi wawe yakuvugishaga arimo kukonsa ntushobora kurwibagirwa uko byagenda kose, keretse iyo warutaye mbere yuko wuzuza Imyaka irindwi, ibi byitwa gusirimika ukarenga ubusilimu kandi iteka iyo ibintu bikabije biba bibi.


text:
Ibintu 10 byagufasha kwirukana umwuka mubi mu nzu
Buri rugo, buri cyumba bigira impumuro yabyo yihariye. Iyo mpumuro ikunze kuba ari uruvange rw’ibintu binyuranye, ibyuya by’abantu, ibyo bisiga, impumuro y’ibiryo, n’ibindi binyuranye. Rimwe na rimwe haba hahumura neza ariko nanone hari igihe hahumura nabi.
Dore rero bimwe mu byo wakora mu nzu hakaza impumuro nziza.
1. Shakisha ikiri kubitera
Ntabwo umwuka mubi uri mu nzu uba wizanye hari ikintu kiba cyawuteye. Reba niba nta nkweto zabitswe zidasukuye, niba nta biryo byagaze biri mu nzu, niba aho itapi iri hatarajemo agahuyu. Si ibi gusa kandi, unarebe niba imyenda ifuze, niba mwese muba mwiyuhagiye, niba nta hantu umwana yitumye cyangwa amatungo mworoye (nk’injangwe n’imbwa), ndetse niba nta kintu cyapfiriye mu nzu.
2. Sukura ibyombo n’aho ubyogereza
Niba ufite ahagenewe koza ibyombo (lavabo), ni byiza ko uhasukura bihagije ndetse hakumuka. N’ibyombo ubyoze neza ubyumutse ubibike. Nyamara niba hatangiye kuza impumuro yihariye, hari icyo gukora. Suka agakombe gato ka vinegar muri lavabo yumutse, uzongere kuyogerezamo nyuma y’amasaha 24. Nubwo hashobora gushira nk’isaha uri kumva impumuro ya vinegar, ariko nyuma yaho impumuro zose mbi zizagenda.
3. Shaka umwuka mwiza
Igikoni, ndetse n’aho urara kimwe n’aho ubika ibintu hakeneye umwuka mwiza winjiramo ugasimbura uwari urimo. Niyo mpamvu ku manywa ndetse n’ikindi gihe cyose bishoboka usabwa gufungura amadirishya ndetse niba ufite ventilateur nayo ukayikoresha. Ibi bizarinda ko umwuka mubi ugumamo.
4. Rwanya impumuro iva ku matungo
Injangwe, imbwa, inkoko, n’andi matungo yororerwa mu rugo uretse kuba yakwituma aho abonye bigatera impumuro mbi, n’umwuka uyavaho nawo hari igihe uba ari mubi. Kuwurwanya rero birashoboka.Niba afite icyumba cyayo abamo, urasabwa gushyiramo ifu y’amakara yabugenewe (activated charcoal), impumuro mbi izagenda burundu
5. Sukura icyo ujugunyamo imyanda
Nubwo ari igikoresho cyagenewe kujyamo imyanda ariko ntibivuze ko kigomba kuba nacyo ari umwanda ndetse gifite impumuro mbi. Icyo usabwa , nyuma yo kumena imyanda yari irimo uragisukura neza, noneho ugakataguriramo indimu.Ushobora kandi no gusukamo agace k’agakombe ka vinegar kavanze n’amazi macye.
6. Sukura frigo
Uko frigo ikonja mo imbere niko ubwo bukonje bugenda butuma ihindura impumuro ku buryo hari igihe kigera wajya uyifungura ukipfuka ku mazuru. Ibi kubirwanya biroroshye cyane.
Pfundura agapaki ka bicarbonate ugaterekemo, ujye ugahindura buri mwaka kandi aho gaherereye ntube ariho ushyira imboga kuko byatuma zangirika vuba.
7. Sukura itapi
Uko tuyikandagiraho, abana banyaraho cyangwa hamenekaho icyayi, isosi, inzoga n’ibindi niko bigenda byongera umwuka udasanzwe, bikazana umwuka mubi mu nzu.
Mu kuyisukura rero suka vinegar ku gatambaro ugende ukubaho kugeza uyirangije noneho nyuma uyunyuguze n’amazi meza uyanike yume.
8. Suzuma ibirungo uteka
Nubwo hari igihe uba wumva bihumura neza nyamara uko bisaza cyangwa biba byinshi bigenda bihindura impumuro yaho ubibika. Si ibyo gusa kuko no mu gikoni aho utekera hari igihe umwuka w’ibiryo uba ukabije kumvikana nk’iyo watetse amafi by’umwihariko.Koza ibyombo n’amazi ashyushye n’isabune bizagabanya umwuka mubi nyamara ntibihagije.Shyira ku ziko isafuriya irimo agakombe gato ka vinegar ucanire. Umwuka uzamuka uko ibira uzirukana byihuse ya myuka yindi wumvaga nubwo bizagusaba kwihanganira uwo mwuka wa vinegar akanya gato
9. Rwanya umwuka uzanwa n’itabi
Nubwo kunywa itabi bizwi ko ari bibi ku buzima ariko hari abo kurireka byananiye. Nubwo gufungura amadirishya bituma umwotsi waryo ugenda ariko kurinywera mu nzu buri gihe binasaba ko unatera irindi rangi munzu ndetse ukoza inkuta. Icya mbere cyiza ni ukwirinda kunywera itabi mu nzu, waba urihanywereye ugafungura amadirishya ndetse ukajya unita ku isuku yaho urinywera
10. Isuku yo mu bwiherero
Ubwiherero kenshi twita bwa kizungu usanga buba buri kumwe n’ubwogero, ugasanga hakunze kuba hatose. Nubwo ventilateur ifasha mu kuvanamo uwo mwuka ariko siko buri wese ayitunze. Uburyo bworoshye ni ukuyisukura neza ubundi ugacana buji ukayiterekamo. Uko yaka niko umwuka mubi ugenda uvamo.
Pamela
Ibitekerezo byanyu
-
Murakoze kutugira inama zo kwirukana impumuro mbi iwacu. Ndagisha inama ukuntu narwanya ibinyenzi byanzegereje mu gikoni, ngerageza gukora isuku ariko bikanyihisha hagati mu mbaho z’utubati two mugikoni. Mumfashe rwose. Turimo gushaka abatera imiti munzu ariko sinzi ndahangayitse ko iyo miti ishobora kugira ibindi yangiza cyangwa ntibirwanye neza, uwamenye abatera imiti neza yandangira.
-


text:
Pasika itwibutsa iki ?
Kera cyane uyu munsi wa Pasika, Abayisiraheli bawizihizaga buri mwaka bibuka ukuntu Imana yabarokoye uburetwa bwa Egiputa ikabambutsa inyanja itukura ibarokora uburetwa bw’Abanyegiputa. Bityo rero, igihe Mose abakuye mu Egiputa, Pasika bayigize urwibutso rw’ibohorwa ryabo. Akamenyero ko kwizihiza Pasika y’Abayisiraheli katangiriye mu butayu. Iryo jambo Pasika rikavuga: « kwambukiranya, guca hagati, kuva, guhita, guhaguruka». Mu ijoro rya Pasika, ni bwo Uhoraho yagaragarije Abayisiraheli urukundo rukomeye. Yambukiranije igihugu cy’Abanyegiputa, arabahana, nyamara ahita mu Bayisiraheli rwagati arabakiza, arababohora ngo abajyane mu gihugu cy’isezerano; igihugu gitemba amata n’ubuki
“Mujye mubasubiza muti ‘Ni igitambo cya Pasika y’Uwiteka, kuko yanyuze ku mazu y’Abisirayeli bari muri Egiputa agakiza amazu yacu, ubwo yicaga Abanyegiputa.’ ” Abantu barunama bikubita hasi.” ( Kuva12:27).
Pasika ni igihe kiza cy’ubusabane, gusangira no gusangiza abandi ibyishimo dukesha urupfu n’izuka bya Yesu Kristu bituma kuko Yesu ari muzima. Muri Pasika tuzirikana ibyiza Imana igirira umuryango wayo, kandi ko nta handi twamenyera Yesu wazutse atari mu Ijambo rye no mu Imanyura ry’umutsima. Yesu wazutse niwe wenyine Nzira, Ukuri n’Ubugingo. Yesu yasubiye mu ijuru ngo adutegurire aho tuzaba ubuziraherezo.
Mu Isezerano Rishya, Pasika bivuga «ububabare, urupfu n’izuka bya Yesu Kristu». Ntibisobanura gusa kuva mu bucakara ujya mu bwigenge, nanone bisobanura kuva mu bucakara bw’icyaha ujya mu bwigenge bw’umutima, kuva mu rupfu ujya mu buzima, kwiyambura umuntu usaza ukambara umuntu mushya, guhaguruka umuntu akava mu cyaha gishyira urupfu n’umwijima maze akajya mu buzima n’urumuri.
Muri Pasika, Yesu wazutse aradukangura, akaduhagurutsa, akatuvana mu rupfu maze akatumurikira. Muri Pasika rero Kristu yadukijije icyaha n’urupfu, atwunga n’Imana maze adukingurira amarembo y’ubugingo bw’iteka. Ni muri Pasika amayobera y’ugucungurwa kwacu yose ashingiye.
Pasika iduha ubuzima bushya. Ntawakwizihiza Pasika ngo agume uko yari asanzwe cyangwa ngo asubire mu mibereho ishaje. Petero wisubiriye mu burobyi bwe ndetse n’abandi baramukurikira. Nyamara yibagiwe ko Yesu yari yaramubwiye ati:” Ntukiri umurobyi w’amafi ahubwo uzajya uroba abantu”.
Natwe hari igihe tujya dushaka kwisubirira inyuma. Mu ijoro ry’icuraburindi, mu ngorane igihe twibwira ko Yesu atagihari tugashaka gusubira mu bikorwa bya kamere muntu tukibagirwa ko Yesu yaduhamagariye imirimo mishya mu buzima bushya.
Bibiliya itubwirako Petero na bagenzi be baraye ijoro ryose baroba ntibagira icyo bafata, si uko bari abaswa mu burobyi, kandi ko batari bazi aho amafi aba cyangwa se hatari ku mwero wayo, ko incundura zabo zitari nzima cyangwa se baziroshye nabi. Ahubwo ni uko iyo umuntu atari kumwe na Yesu ntacyo aronka. N’iyo akironse ntikimuhaza n’iyo kimuhagije ntikiramba.
Twige gutumbira no kugendana na Yesu wazutse mu byo dukora, ngo tutavaho tuzindukira ubusa nk’igihu cyangwa tukiruka inyuma y’umuyaga.
Tureke gushidikanya Yesu yatsinze satani atsinda ibyago n’urupfu aduhesha ububasha ngo natwe dutsinde. Ubwo atagipfuye nawe ntugipfuye, yatsinze urugamba nawe uzatsinda.
Pasika Nziza


text:
Bugesera
IKIBAZO CYO KUBURA AMAZI MEZA GITEYE INKEKE HANO I RWANDA
By A. Ben Ntuyenabo on 29 août 2015
Ubuyobozi bw’akarere ka Gicumbi,icyahoze cyitwa Préfecture ya Byumba haravugwa abaturage balimo abana, abasore n’abasaza bazahajwe n’umwanda kubera kutiyuhagira ahanini bitewe n’ubukene n’ibura ry’amazi rikunze kubaho mubihe by’impeshyi hano mu Rwanda aho 1 jerican igura kugeza kuli 500f mumugi wa Kigali, uretse ko ubu bikabije kandi ubuyobozi bwarijeje abaturage ko kugeza muli 2017 nta munyarwanda numwe […]
Posted in Ahabanza, Amakuru | Tagged amazi, Bugesera, Gicumbi, Rwanda | 1 Response


text:
Kuri uyu wa gatandatu tariki ya 29 Nzeri 2018 ubwo hasozwaga umuganda rusange w’ukwezi kwa Nzeri, mu Mirenge yose hatanzwe ubutumwa busaba abagize umuryango kwimakaza ubumwe n’ubwiyunge mu muryango.
Ubu butumwa bujyanye n’insanganyamatsiko y’icyumweru ngarukamwaka cy’ubumwe n’ubwiyunge, muri uyu mwaka ikaba igira iti “Duharanire ubumwe n’ubwiyunge mu Muryango”.
Senateri Mukakalisa Jeanne d’Arc wafatanyije n’abaturage b’Akagali ka Kayenzi muri Ntongwe mu gikorwa cyo gutunganya ahazubakwa ibyumba bitatu n’ubwiherero 12 ku Ishuri ribanza rya Ntungamo yahamagariye abagize umuryango kwimakaza ubumwe n’ubwiyunge kuko umuryango ari ipfundo rya byose, ukaba ishingiro ry’Umuryango mugari, ni ukuvuga Igihugu.
Bityo ngo birakwiriye ko kwimakaza ubumwe n’ubwiyunge bihera mu muryango bigashinga imizi, kuko “muri buri muryango bimeze neza, mu Mudugudu biba bimeze neza, mu Kagali bikaba bityo ndetse n’Igihugu kikaba kimeze neza”.
Senateri Mukakalisa kandi yagarutse ku bibangamiye ubumwe n’ubwiyunge mu muryango bigomba kwitabwaho mu buryo bwihariye, ari byo: amakimbirane n’ihohoterwa rikorerwa mu muryango hagati y’abashakanye rikanagira ingaruka ku bana, ihungabana n’isenyuka rya hato na hato ry’ingo kubera impamvu zitandukanye ziterwa no kubura ubumwe, ubworoherane n’ubwubahane mu muryango; ababyeyi bamwe bagicengeza mu bana ingengatekerezo ya Jenoside no kwirebera mu ndorerwamo z’amoko; kutabwizanya ukuri hagati y’abashakanye n’ikoreshwa ry’ibiyobyabwenge.
Iyi ntumwa ya rubanda mu Nteko Ishinga Amategeko, Umutwe wa Sena, ashimangira ko ibi byose bigomba kuganirwaho bihereye mu muryango, bikaganirwaho mu Mudugudu no ku zindi nzego, cyane cyane muri gahunda zashyizweho kugira ngo zibe urubuga rwo kuganiriramo, kungurana ibitekerezo no gukemuriramo ibibazo byose bibangamiye imibereho n’iterambere ry’abaturage.
Umuyobozi wa Polisi mu Karere, SSP Marc Gasangwa na we yagaragaje umuryango ari ishingiro ry’umutekano. Ngo iyo umuryango ufite umutekeno usesuye, Umudugudu wose ugira umutekano, Igihugu kikagira umutekano, buri wese akabasha kukora ibimuteza imbere bikanateza imbere Igihugu.
Icyumweru Ngarukamwaka cy’ubumwe n’ubwiyunge cyatangiye mu mwaka wa 2007 ku gitekerezo cyatanzwe n’abaturage. Senateri Mukakalisa akaba avuga ko ari “umwanya mwiza wo kwishimira ibyo tumaze kugeraho mu nzira y'ubumwe n'ubwiyunge, kugaragaza inzitizi zigaragara mu nzira y'ubumwe n'ubwiyunge, no gufata ingamba zo kuvanaho izo nzitizi”.